Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-5-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚΔ΄ συνεδριάσεώς του, της Τετάρτης 15 Μαΐου 2019, σε ό,τι αφορά την ψήφιση στο σύνολο του σχεδίου νόμου: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α΄ βαθμού, Συνταξιοδοτικές Ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις».]] Κυρίες και κύριοι συνάδελφοι εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αποφάσεις Βουλής: συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής Μέρος Κοινοβουλευτικό (ΦΕΚ 106 Α΄/24-6-1987), όπως ισχύει». Η συζήτηση γίνεται με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της προτάσεως αυτής. Η πρόταση του Προέδρου της Βουλής έγινε δεκτή με ευρύτατη πλειοψηφία από τα μέλη της Επιτροπής Κανονισμού. Κατά συνέπεια, θα ρωτήσω ποιος θέλει τον λόγο. Απ' ό,τι βλέπω κανείς. Κηρύσσεται, λοιπόν, περαιωμένη η συζήτηση επί της αρχής και του άρθρου μόνου της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής Μέρος Κοινοβουλευτικό (ΦΕΚ 106 Α΄/24-6-1987), όπως ισχύει» και η ψήφισή τους θα γίνει χωριστά. Ερωτάται το Σώμα: Γίνεται δεκτή η πρόταση επί της αρχής;
Ναι.
Ναι.
Ναι.
Όχι.
Ναι.
Ναι.
Ναι.
Συνεπώς η πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής Μέρος Κοινοβουλευτικό (ΦΕΚ 106 Α΄/24-6-1987), όπως ισχύει» έγινε δεκτή επί της αρχής κατά πλειοψηφία. Προχωρούμε στην ψήφιση του άρθρου μόνου. Ερωτάται το Σώμα: Γίνεται δεκτό το άρθρο μόνο της πρότασης ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Tο άρθρο μόνο της πρότασης έγινε δεκτό ως έχει κατά πλειοψηφία. Συνεπώς η πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής Μέρος Κοινοβουλευτικό (ΦΕΚ 106 Α΄/24-6-1987), όπως ισχύει», έγινε δεκτή επί της αρχής και επί του άρθρου μόνου. Προχωρούμε στην ψήφιση της πρότασης και στο σύνολο. Ερωτάται το Σώμα: Γίνεται δεκτή η πρόταση και στο σύνολο;
Ναι.
Ναι.
Ναι.
Όχι.
Ναι.
Ναι.
Ναι.
Η πρόταση έγινε δεκτή και στο σύνολο κατά πλειοψηφία. Συνεπώς η πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής Μέρος Κοινοβουλευτικό (ΦΕΚ 106 Α΄/24-6-1987), όπως ισχύει», έγινε δεκτή κατά πλειοψηφία επί της αρχής, του άρθρου μόνου και στο σύνολο και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο της παραπάνω πρότασης του Προέδρου της Βουλής.
Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Εξωτερικών: 1.«Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση συνοριακού σημείου διέλευσης στην περιοχή της Λίμνης Πρέσπας και άλλες διατάξεις» και 2.«Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση νέου συνοριακού σημείου διέλευσης ανάμεσα στις δύο χώρες, το οποίο θα συνδέει τους Προμάχους, στην Ελληνική Δημοκρατία και το Μάιντεν (Majden) στη Δημοκρατία της Βόρειας Μακεδονίας». Τα σχέδια νόμου ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμφωνιών. Προτείνουμε, λοιπόν, να γίνει ενιαία συζήτηση επί των ανωτέρω συμφωνιών για να λάβουν τον λόγο όσοι έχουν αντίρρηση, για πέντε λεπτά. Συμφωνείτε με αυτή τη διαδικασία;
Το Σώμα συνεφώνησε.
Όχι, κυρία Πρόεδρε.
Για τη διαδικασία ρωτάω.
Ναι, για τη διαδικασία. Πρέπει να υπάρξει, πιστεύω, μία ανοχή εκ μέρους σας, από το Προεδρείο, διότι κατ' ουσίαν είναι δύο κυρώσεις προς συζήτηση και το πεντάλεπτο ενδεχομένως δεν αρκεί.
Θα έχω μια ανεκτικότητα έτσι κι αλλιώς, πάντα έχω. Το Σώμα, λοιπόν, συνεφώνησε για τη διαδικασία που θα ακολουθηθεί. Κατά συνέπεια περνάω στη βασική ερώτηση: Ποιος θέλει τον λόγο; Να ενημερώσω ότι στην επιτροπή ο ΣΥΡΙΖΑ ψήφισε «υπέρ», η Νέα Δημοκρατία «κατά», η Δημοκρατική Συμπαράταξη επιφυλάχθηκε, η Χρυσή Αυγή «κατά», το ΚΚΕ «παρών», το Ποτάμι «υπέρ», η Ένωση Κεντρώων ήταν απούσα. Κατά συνέπεια, οι δύο που ψήφισαν «κατά» θα έχουν τον λόγο σίγουρα, καθώς και αυτοί που έχουν ψηφίσει επιφύλαξη ή «παρών». Ξεκινάμε, λοιπόν, με τη Νέα Δημοκρατία. Ο κ. Κουμουτσάκος έχει τον λόγο για πέντε λεπτά.
Πού είναι η Κυβέρνηση; Δεν υπάρχει Υπουργός;
Θα έρθει η Υπουργός.
Κυρία Πρόεδρε, χωρίς την Υπουργό, χωρίς την αρμόδιο εκπρόσωπο της Κυβέρνησης, πώς θα κάνουμε συζήτηση; Θα περιμένουμε.
Αυτό είναι ένα τυπικό πρόβλημα. Ο κ. Παππάς από τον Λαϊκό Σύνδεσμο - Χρυσή Αυγή δεν θέλει να περιμένει, οπότε προχωράμε με τον κ. Παππά. Ορίστε, έχετε τον λόγο.
Εμείς έχουμε συνηθίσει και με αδειανά τα υπουργικά έδρανα να μιλάμε. Η Νέα Δημοκρατία επιμένει να έχει το alter ego της στα υπουργικά έδρανα. Στην επιτροπή χθες ο Ηλίας Κασιδιάρης τόνισε τη μοναδική εθνική γραμμή που εκφράζει η Χρυσή Αυγή μαζί με τη συντριπτική πλειοψηφία του ελληνικού λαού. Δηλαδή δεν υφίσταται «Βόρεια Μακεδονία», δεν υφίσταται κράτος με το όνομα «Βόρεια Μακεδονία». Κανένας Έλληνας δεν αναγνωρίζει αυτή την κρατική οντότητα με αυτή την ονομασία. Το να συζητάει κανείς, το να μιλάμε στη Βουλή και πολύ περισσότερο το να ψηφίζει νομοθετήματα και κυρώσεις όπου επισήμως αναγράφεται ο όρος αυτός είναι ένα δείγμα της αθλιότητας της πολιτικής ζωής στην Ελλάδα, είναι εκχώρηση της εθνικής μας κυριαρχίας, είναι προδοσία έναντι της ιστορίας και του ονόματός μας, του ιερού ονόματος της Μακεδονίας μας. Υπεισέρχομαι σε συγκεκριμένα σημεία της κύρωσης, για να κατανοήσει ο ελληνικός λαός κυρίως το μέγεθος των εθνικών κινδύνων και τη ζημιά που προκαλεί το παράγωγο της Συμφωνίας των Πρεσπών, που αποτελεί και η συζητούμενη κύρωση. Κεντρικό ρόλο, λοιπόν, σε όλη αυτή την ιστορία παίζει το άρθρο 14 και συγκεκριμένα η παράγραφος 6 της προδοτικής για εμάς Συμφωνίας των Πρεσπών. Το λέω αυτό γιατί η Νέα Δημοκρατία θα σεβαστεί την προδοσία, όπως σέβεται και τιμά τους «αγώνες» της Αριστεράς. Η παράγραφος 6, λοιπόν, υπεισέρχεται στο τεχνικό ζήτημα των διασυνοριακών σημείων διελεύσεως και συγκεκριμένα η παράγραφος 6 του επίμαχου άρθρου 14 αναφέρει αυτά που διαβάζω: «Τα μέρη θα επιδιώξουν τη βελτίωση και τον εκσυγχρονισμό των υφιστάμενων διασυνοριακών σημείων διελεύσεως, όπως απαιτείται από τη ροή των μετακινήσεων, και θα επιδιώξουν να κατασκευάσουν νέα διασυνοριακά σημεία διελεύσεως με στόχο την ενίσχυση των μεταξύ τους τουριστικών και εμπορικών ροών.». Καθίσταται, λοιπόν, σαφές ότι η προς ψήφιση κύρωση δεν είναι τίποτε άλλο παρά αυτή καθαυτή η συμφωνία. Σήμερα ψηφίζουμε ξανά στην Αίθουσα αυτή την κατάπτυστη και προδοτική Συμφωνία των Πρεσπών. Έχουμε καταφανώς την υπονόμευση της εθνικής μας κυριαρχίας και ανεξαρτησίας διά ενός καθεστώτος μοιράσματος - να το πω έτσι - ή συνεκμεταλλεύσεως των ελληνικών ωφελημάτων, των αντίστοιχων τομέων δηλαδή μεταξύ Ελλάδας και Σκοπίων. Πρόκειται, συνεπώς, για την αρχή της πρακτικής της κατατμήσεως και κατακερματισμού της υποστάσεως της ελληνικής εθνικής κυριαρχίας, αρχικώς μέσω της εμφιλοχωρήσεως του σκοπιανού παράγοντα στην ενέργεια, στην οικονομία, στο εμπόριο και στις μεταφορές, όπως ανέφερα πριν από λίγο. [[Θόρυβος στην Αίθουσα]] Μπορείτε να ησυχάσετε λίγο στη Νέα Δημοκρατία; Πολύ ανήσυχους σας βλέπω.
Καλώς ήλθατε, κυρία Υπουργέ.
Παρακαλώ, κύριε Κουμουτσάκο. Οι φιλοφρονήσεις μπορεί να λέγονται πιο σιγά, γιατί υπάρχει ομιλητής.
Κακό είναι που είπαμε «καλώς ήλθατε»; Σε εσάς δεν θα πούμε, αλλά στην Κυβέρνηση μπορούμε.
Σε εμάς δεν λέτε «καλώς ήλθατε», αλλά στην Κυβέρνηση λέτε. Είστε έτοιμοι για τον μεγάλο συνασπισμό. Έχει δείξει τον δρόμο ο Δένδιας. Καλώς ήρθατε, λοιπόν, κυρία Υπουργέ. Βάζετε σήμερα, με αυτή την κατάπτυστη κύρωση, την Ευρωπαϊκή Ένωση να διαφεντεύει την περιοχή και να αντιμετωπίζει ως πρόκληση την άσκηση και διασφάλιση των ελληνικών κυριαρχικών δικαιωμάτων. Τα Σκόπια επιδιώκουν μέσω της συμφωνίας να αποκτήσουν ουσιαστικά πρόσβαση στο Αιγαίο. Λαμβάνει με την κύρωση σάρκα και οστά το όραμα του Τίτο, δηλαδή έξοδος στο Αιγαίο. Κυρίες και κύριοι συνάδελφοι, το σκοπούμενο με τη συζητούμενη κύρωση είναι η εγκατάσταση νέου συνοριακού σημείου διελεύσεως. Αυτό είναι η πρώτη τεχνοκρατική, προπαρασκευαστική ενέργεια για την έναρξη ισχύος της συμφωνίας, η οποία στοχεύει βραχυπρόθεσμα στην υπονόμευση της ελληνικής οικονομίας, αλλά και της εθνικής κυριαρχίας, ώστε ο ελληνικός παράγοντας συν τω χρόνω να κατακερματιστεί μαζί με την εδαφική του ακεραιότητα. Κυρία Πρόεδρε, θα χρειαστώ δύο λεπτά για να αναφερθώ σε ένα μείζον εθνικό θέμα, το οποίο άπτεται και της επιτροπής, η οποία συζήτησε χθες τη συζητούμενη κύρωση και να μεταφέρω και κυρίως να ακούσει ο ελληνικός λαός ότι η Νέα Δημοκρατία, σύμφωνα με ακριβείς πληροφορίες, τοποθετήθηκε σήμερα στη συνεδρίαση της Επιτροπής Δεοντολογίας του ελληνικού Κοινοβουλίου σε κοινή γραμμή με τον ΣΥΡΙΖΑ και όχι μόνο, αλλά και με το υπόλοιπο «δημοκρατικό τόξο» υπέρ της μη άρσης της ασυλίας του Βουλευτή Νικολάου Φίλη. Η παραγγελία, για όσους δεν γνωρίζουν, της άρσεως της ασυλίας του κ. Φίλη έγινε από την εισαγγελία του Αρείου Πάγου και αφορούσε ποινική του δίωξη, ποινική δίωξη του Βουλευτή του ΣΥΡΙΖΑ, για τοποθετήσεις του σε τηλεοπτικούς σταθμούς, οι οποίες στήριζαν τις θέσεις των Αλβανών δολοφόνων ενάντια στη μνήμη του εθνομάρτυρα Κωνσταντίνου Κατσίφα. Με τον εθνομηδενιστικό του λόγο ο Φίλης, ο οποίος είναι ίδιος και απαράλλακτος με το σύνολο της Αριστεράς, διέπραξε το αδίκημα της προσβολής της μνήμης του εκτελεσθέντος από τους Αλβανούς Κωνσταντίνου Κατσίφα, μάλιστα χρονικά καθ' ον χρόνο η σορός του εθνομάρτυρα εκρατείτο από τα όργανα του ανθελληνικού αλβανικού καθεστώτος αυθαίρετα και το οποίο καθεστώς ηρνείτο να την παραδώσει στους οικείους του. Η υπόθεση Φίλη - και τελειώνω, κυρία Πρόεδρε - έφτασε στο ελληνικό Κοινοβούλιο μετά από μήνυση των χαροκαμένων μαρτυρικών γονέων του Κωνσταντίνου Κατσίφα. Η ψευδοπατριωτική και εξίσου εθνομηδενιστική, στην πραγματικότητα, και επικίνδυνη ψοφοδεξιά της Νέας Δημοκρατίας συντάχθηκε με τον ΣΥΡΙΖΑ και το υπόλοιπο δημοκρατικό τόξο. Ελληνικέ λαέ, η Νέα Δημοκρατία ζήτησε να μην αρθεί η βουλευτική ασυλία του Φίλη και αυτή είναι η επίσημη θέση του κόμματος της Νέας Δημοκρατίας και αυτό επισήμως εισηγείται η Νέα Δημοκρατία. Και το λέω αυτό, ώστε αύριο που θα γίνει η ψηφοφορία να μη βρεθούν κάποιοι που για μικροκομματικούς λόγους θα διαφοροποιηθούν. Δεν αλλάζει η πολιτική ουσία του ατοπήματος της Νέας Δημοκρατίας. Δεν αλλάζει η προδοτική στάση της νεοφιλελεύθερης Νέας Δημοκρατίας, της Νέας Δημοκρατίας των εθνομηδενιστών, των «Καιρίδηδων» και των «Τατσόπουλων». Να σημειωθεί ότι στη μήνυση, για την οποία η Νέα Δημοκρατία δεν θέλει να εξεταστεί από την ελληνική δικαιοσύνη και ο Φίλης να τύχει των βουλευτικών προνομίων της βουλευτικής ασυλίας, προτείνεται ως πρώτος μάρτυρας ένας φαρμακοποιός, πολιτευτής της Νέας Δημοκρατίας και κατ' επάγγελμα ψηφοσυλλέκτης των εν Ελλάδι Βορειοηπειρωτών. Αυτό είναι άλλη μια απόδειξη της διπροσωπίας, του παλαιοκομματισμού και της κοροϊδίας της Νέας Δημοκρατίας προς τους Βορειοηπειρώτες και τον βορειοηπειρωτικό Ελληνισμό. Η Χρυσή Αυγή, κρατώντας ψηλά τη σημαία της δικαίωσης του Ελληνισμού, τη σημαία της Βορείου Ηπείρου και τιμώντας με αυτόν τον τρόπο τη μνήμη του εθνομάρτυρα Κωνσταντίνου Κατσίφα, ήταν η μόνη πολιτική δύναμη η οποία, για λόγους όχι απλώς πολιτικούς, αλλά και για λόγους ουσίας και ηθικής τάξεως, ψήφισε υπέρ της άρσεως ασυλίας του εθνομηδενιστή και υβριστή του ήρωα Κατσίφα Νικολάου Φίλη. Το ερώτημα που τίθεται και κλείνω: Τι άλλο μπορούν να περιμένουν οι αυτοαποκαλούμενοι εγκλωβισμένοι πατριώτες από το κόμμα της προδοσίας και της υποταγής, δηλαδή τη Νέα Δημοκρατία, τη σφηκοφωλιά, την παράταξη των εθνομηδενιστών; Τι άλλο μπορεί να περιμένουν για να της γυρίσουν την πλάτη;
Τον λόγο έχει ο κ. Κουμουτσάκος από τη Νέα Δημοκρατία για πέντε λεπτά, με ανοχή.
Κυρία Υπουργέ, όταν είδα ότι λείπατε, είχα την εντύπωση ότι βιάζεστε, ενώ οι εκλογές είναι στις 26. Νόμιζα ότι είχατε αποχωρήσει πριν ακόμα γίνουν εκλογές. Πάντως καλώς ήρθατε, για να μας ακούσετε.
Δεν αποχωρώ, κύριε Κουμουτσάκο, ποτέ.
Κυρίες και κύριοι συνάδελφοι, η σημερινή συζήτηση, που αφορά δύο συμφωνίες κυρώσεων που φέρνει στη Βουλή των Ελλήνων η Κυβέρνηση, γίνεται σε ένα συγκεκριμένο περιβάλλον εθνικών εξελίξεων, γεωπολιτικών εξελίξεων στην ευρύτερη περιοχή μας, στην Ανατολική Μεσόγειο και στο Αιγαίο. Αυτή είναι η πραγματική θεματική στην κοινωνία αυτή την ώρα. Κι όταν μιλάμε για ένα ζήτημα εξωτερικής πολιτικής, δεν μπορούμε να κλείσουμε τα μάτια για το τι συμβαίνει. Άλλωστε, βρίσκεται σε εξέλιξη μιας μείζονος κλίμακας στρατιωτική άσκηση της Τουρκίας, η άσκηση «Θαλασσόλυκος», που επιβεβαιώνει ότι η Τουρκία έχει εγκλωβιστεί σε μία στρατηγική έντασης. Διότι, ταυτόχρονα, έχει αυτοεξαιρεθεί από τις θετικές ενεργειακές εξελίξεις στην Ανατολική Μεσόγειο. Αυτοεξαιρέθηκε γιατί δεν θέλει να εφαρμόσει το Διεθνές Δίκαιο, γιατί δεν θέλει να αναγνωρίσει την Κυπριακή Δημοκρατία, γιατί έχει προβλήματα με όλους τους γείτονές της. Κι επειδή έχει αυτοαποκλειστεί, έχει και αυτοεγκλωβιστεί σε ένα σπιράλ συνεχούς έντασης, εξελισσόμενη σε παράγοντα αστάθειας, αβεβαιότητας και επικίνδυνης έντασης στην Ανατολική Μεσόγειο. Είναι, λοιπόν, σήμερα η ευκαιρία, εδώ από τη Βουλή των Ελλήνων, να σταλούν ορισμένα σαφή μηνύματα προς την άλλη πλευρά, αλλά, όπως θα δείτε, και προς την Κυβέρνηση. Πρώτα απ' όλα προς την Άγκυρα: Η προεκλογική εσωτερική κομματική αντιπαράθεση στη χώρα μας να μην παρερμηνευτεί. απέναντι σε οποιαδήποτε πρόκληση και σε οποιαδήποτε απειλή, θα βρουν ενωμένους τους Έλληνες και τον Ελληνισμό. Κι αν νομίζουν ότι με τις ασκήσεις αυτές θα μας τρομάξουν, κάνουν τεράστιο λάθος. Οι ίδιοι θα τρομάξουν από την ισχύ της εθνικής μας ενότητας απέναντι στις προκλήσεις τους. Δεν έχουν αντιληφθεί ποια δύναμη κρύβει η ενότητα των Ελλήνων και γι' αυτό δεν πρέπει να παίζουν με τη φωτιά. Αυτό το μήνυμα έρχεται από την παράταξη εκείνη της χώρας που θεωρεί ότι η εθνική ενότητα είναι ο ισχυρότερος παράγων εθνικής ισχύος της Ελλάδας. Γι' αυτό, η ενότητα αυτή είναι πολύτιμη και λυπάμαι να πω ότι η Κυβέρνηση πολιτεύτηκε όλα αυτά τα χρόνια όχι έχοντας ως πρώτο μέλημα τη διαφύλαξη της εθνικής ενότητας, αλλά έχοντας ως πρώτο μέλημα την υποδαύλιση του διχασμού για όλα τα θέματα, προκειμένου έτσι να αποκομίζει κομματικά οφέλη. Είναι τώρα η στιγμή η Κυβέρνηση να εγκαταλείψει τη διχαστική πόλωση που έχει επιλέξει χάριν της εκλογικής αναμέτρησης, που ούτως ή άλλως θα χάσει. Είναι, λοιπόν, εξίσου σοβαρό αυτό το μήνυμα με ένα ακόμα, και αυτό αφορά αποκλειστικά την Κυβέρνηση. Ήταν κάτι που εμείς αναφέραμε και προσωπικά ανέφερα αμέσως μετά το Εθνικό Συμβούλιο Εξωτερικής Πολιτικής της 22ας Φεβρουαρίου. Η Κυβέρνηση σε αυτή την στιγμή της αποδρομής της, τώρα που η αντίστροφη μέτρηση κινείται με ρυθμούς ταχύτατους και η έξοδός της είναι προδιαγεγραμμένη, δεν μπορεί να προβεί σε αποφάσεις που αφορούν μείζονα εθνικά ζητήματα. Δεν μπορεί να προχωρήσει σε δεσμεύσεις, σε ενέργειες και αποφάσεις που αφορούν κρίσιμες πτυχές των εθνικών μας θεμάτων. Θεσμικά, λοιπόν, και το λέω μετά λόγου γνώσεως, από το Βήμα της Βουλής, εκ μέρους της Αξιωματικής Αντιπολίτευσης, σάς τονίζω και σάς προειδοποιώ να μην προχωρήσετε σε αποφάσεις που θα δεσμεύσουν τη χώρα λίγο πριν αποχωρήσετε από την εξουσία. Μην το κάνετε! Και ξέρετε πολύ καλά σε τι αναφέρομαι. Η εξωτερική πολιτική δεν είναι πεδίο για ασκήσεις εντυπωσιασμού και μάλιστα, όταν η συγκυρία έχει τα χαρακτηριστικά της έντασης που έχει η παρούσα. Μην το κάνετε! Ξέρετε ότι αναφέρομαι κυρίως στη σκέψη σας, που είναι στον Τύπο, την έχετε διαρρεύσει ή την έχετε κοινοποιήσει, όσον αφορά ορισμένες ενέργειες που σκέφτεστε να κάνετε σχετικά με το Ιόνιο, αλλά και πέραν του Ιονίου. Είναι διαρροές τις οποίες δεν έχετε διαψεύσει. Επομένως εμείς οφείλουμε να επαναλάβουμε αυτό το μήνυμα που σας είπα. Μην το κάνετε! Γιατί δεν είναι η ώρα να κάνετε παιχνίδια. Θέλω να κλείσω με ένα ακόμα μήνυμα σχετικά με το ζήτημα της Ανατολικής Μεσογείου. Ο κ. Άλαν Ντάνκαν, Υπουργός Ευρωπαϊκών Υποθέσεων του Ηνωμένου Βασιλείου, έκανε ένα μείζον ατόπημα, υιοθετώντας ουσιαστικά τις απόψεις της Άγκυρας, που κινούνται πέραν και σε αντίθεση του Διεθνούς Δικαίου της θάλασσας και της αναγνώρισης της Κυπριακής Δημοκρατίας ως του μόνου κράτους που εκπροσωπεί τον κυπριακό λαό. Είναι μείζον ατόπημα. Ορθώς η κυπριακή κυβέρνηση και ο Πρόεδρός της, ο Νίκος Αναστασιάδης, έχουν δρομολογήσει ξεκάθαρες και ουσιαστικές αντιδράσεις σε αυτές τις απόψεις. Όσον αφορά τα ζητήματα που σήμερα απασχολούν την Ολομέλεια της Βουλής των Ελλήνων, είχα την ευκαιρία και χθες στην επιτροπή, κυρία Πρόεδρε, να τονίσω το εξής. Οι διμερείς σχέσεις με τα Σκόπια, με τους βόρειους γείτονές μας, μπορούν να αναπτυχθούν. Ούτως ή άλλως, είναι θέμα πολιτικής βούλησης. Το θεσμικό πλαίσιο υπήρχε. Υπήρχε ήδη από την ενδιάμεση συμφωνία. Σας θυμίζω ότι υπήρξαν τουλάχιστον τρία μνημόνια συνεργασίας, «πρακτικών μέτρων» λέγονταν, που προέβλεπαν όλες αυτές τις κινήσεις. Κακώς συνδέετε την ανάπτυξη των διμερών σχέσεων με την επιζήμια Συμφωνία των Πρεσπών. Βεβαίως, μπαίνει κι ένα θέμα πολιτικό. Γιατί τώρα; Τι συνέβη πέντε μέρες πριν από τις εκλογές; Πιστεύω, και πιστεύουμε στη Νέα Δημοκρατία, ότι αποτελεί ακόμα έναν χειρισμό πολιτικής σκοπιμότητας και προσπάθειας εγκλωβισμού της Νέας Δημοκρατίας και της Αντιπολίτευσης σε αυτό που πάντα είχατε στο μυαλό σας από τη στιγμή που ξεκινήσατε τη διαπραγμάτευση για τη Συμφωνία των Πρεσπών. Η Συμφωνία των Πρεσπών είναι και θα παραμείνει ιστορικά μία συμφωνία ασθενέστατης νομιμοποίησης. Δεν θα την αγαπήσουν ποτέ οι Έλληνες. Κι εκεί έγκειται και η μεγάλη της αποτυχία. Ενώ έχει σκοπό να ρυθμίσει ένα ζήτημα ταυτότητας, δηλαδή πεποιθήσεων, έχει απέναντί της το 80% του ελληνικού λαού. Η ανάγκη προώθησης των διμερών σχέσεων με τη γειτονική χώρα είναι υπαρκτή και μπορεί να γίνει. Είναι θέμα πολιτικής βούλησης κι όχι έλλειψης νομικού υπόβαθρου. Όπως σας είπα, αυτό υπήρχε και με την ενδιάμεση συμφωνία. Επειδή, λοιπόν, επιδιώκετε περισσότερο έναν τακτικό χειρισμό εγκλωβισμού των άλλων πολιτικών δυνάμεων, όπως κάνατε σε όλη τη διάρκεια της διαπραγμάτευσης με τα Σκόπια, εμείς αυτό το παιχνίδι δεν θα το παίξουμε, για πολλούς λόγους, και θα καταψηφίσουμε, όπως σας είπα και χθες στην Επιτροπή Εξωτερικών και Αμύνης της Βουλής, τα δύο κείμενα της κύρωσης που φέρνετε σήμερα. Ευχαριστώ πολύ.
Τον λόγο έχει ο κ. Καρράς, από τη Δημοκρατική Συμπαράταξη, για πέντε λεπτά.
Κυρία Πρόεδρε, οι δύο κυρώσεις τις οποίες φέρνει στη Βουλή η Κυβέρνηση δημιουργούν ένα δίλημμα, - και μπορώ να πω ένα μεγάλο δίλημμα - αφ' ενός μεν γιατί έχουν ως αιτιολογικό έρεισμα - και νομικό, αν θέλετε - τη Συμφωνία των Πρεσπών και αφ' ετέρου διερωτάται κανείς και προβληματίζεται αν είναι χρήσιμες για τις σχέσεις μεταξύ των δύο γειτόνων λαών. Βεβαίως, η Δημοκρατική Συμπαράταξη τη Συμφωνία των Πρεσπών δεν την υπερψήφισε. Αντίθετα, είχε πλήρη αιτιολογία στην αρνητική της ψήφο. Πρέπει να θυμίσω επιγραμματικά ότι δεν σταθήκαμε μόνο στο όνομα, σταθήκαμε σε ζητήματα γλώσσας, σταθήκαμε σε ζητήματα ταυτότητας. Και θυμάμαι τώρα, εφόσον είμαι ενώπιόν σας, την ομιλία μου στην αντίστοιχη συνεδρίαση της Βουλής, κατά την οποία έθεσα ένα ερώτημα, ρητορικό βεβαίως, το οποίο δεν έχει απαντηθεί, τουλάχιστον επιστημονικά, μέχρι σήμερα, για το εάν αυτή η συμφωνία συνιστά ένα ταξίδι χωρίς επιστροφή για την Ελλάδα. Φαίνεται, δυστυχώς, ότι το ταξίδι είναι χωρίς επιστροφή, για τον λόγο ότι το κείμενό της, όπως το είχαμε διαβάσει τότε, δεν είχε ρήτρες καταγγελίας. Εμμέσως, προφανώς, παρέπεμπε στη Συνθήκη της Βιέννης για τις διεθνείς συνθήκες. Αυτό ήταν, βεβαίως, ένα αυστηρότερο νομικό πλαίσιο για τη χώρα μας την Ελλάδα, που δεν μπορούσε να έχει επιφυλαχθεί δικαίωμα καταγγελίας αν η άλλη πλευρά δεν τηρούσε τις θέσεις της. Οπότε οδηγούμεθα μέσω της Συνθήκης της Βιέννης σε μια ατέρμονα διαδικασία, γιατί σε περίπτωση κατά την οποία παραβιαστεί η Συνθήκη των Πρεσπών, έστω και αν ακόμα θεωρήσει η ελληνική Κυβέρνηση ότι υπάρχει μια βάσιμη καταγγελία για να ακυρώσει τη συμφωνία, τα αποτελέσματα αυτής της συμφωνίας θα παραμένουν. Θα παραμένουν έναντι του Διεθνούς Δικαίου και έναντι της διεθνούς κοινότητας. Αυτό, λοιπόν, είναι ένα δίλημμα το οποίο επανέρχεται στη Δημοκρατική Συμπαράταξη σήμερα που έρχονται να κυρωθούν στη Βουλή οι δύο συμφωνίες για τη διάνοιξη και λειτουργία σταθμών διέλευσης. Η μία είναι μέσω της λίμνης των Πρεσπών και η άλλη είναι κοντά στους Προμάχους. Πρόκειται για δύο διαφορετικές διεξόδους. Αν σταθούμε, λοιπόν, στην προϊστορία, βλέπουμε ότι υπήρχαν μεταξύ των δύο χωρών, των Σκοπίων και της Ελλάδος, δίοδοι, αλλά αυτές ήταν άτυπες και εξυπηρετούσαν άλλες εποχές και διαφορετικές καταστάσεις. Σήμερα, βεβαίως, μετά την πολιτική μεταβολή στα Δυτικά Βαλκάνια - και οφείλω να θυμίσω και τη διάλυση της Γιουγκοσλαβίας, η οποία επήλθε με βίαιο τρόπο για την περιοχή μας, με πραγματικά βίαιο τρόπο, δεν μπορεί κανείς να ξεχάσει τον πόλεμο και δη, με τη μορφή εμφυλίου και αγριότητας, ο οποίος ακολούθησε στις νέες σλαβικές χώρες των Δυτικών Βαλκανίων - μπαίνει πάλι το δίλημμα και βλέπετε τον προβληματισμό μας στην τοποθέτηση αυτή. Το δίλημμα είναι σχετικά με το τι προέχει. Προέχει η σχέση καλής γειτονίας μεταξύ των λαών; Διότι αυτές οι δίοδοι επεκτείνονται ουσιαστικά και περαιτέρω, εφόσον μέσα στις συμφωνίες προβλέπεται η κατασκευή και οδικών αξόνων από τη μία και από την άλλη πλευρά. Δημιουργείται ο προβληματισμός ότι θα φτάσουμε να έχουμε καλύτερες σχέσεις, όχι με τις κυβερνήσεις - αυτό δεν είναι του παρόντος, εγώ δεν το πιστεύω αυτό - αλλά με τους λαούς. Και μπαίνει ο προβληματισμός, κυρία Πρόεδρε, ποια είναι η θέση μας σε αυτό το σημείο. Πρώτα από όλα, πρέπει να πω το εξής. Ο διεθνής περίγυρος είναι ταραγμένος και αυτό θα κρατήσει πολλά χρόνια ακόμα. Βλέπουμε μια επιθετικότητα του εξ ανατολών γείτονα, βλέπουμε μια μεγάλη αναταραχή στα δυτικά των Σκοπίων, στην Αλβανία αυτή τη στιγμή, και δεν ξέρουμε πώς θα εξελιχθεί μια πολιτική ή άλλης μορφής κατάσταση, βλέπουμε την Ελλάδα να προσπαθεί να ισχυροποιήσει τη θέση της στην Ανατολική Μεσόγειο, και ρωτάμε το εξής. Η Συμφωνία των Πρεσπών πήρε τον δρόμο της; Φοβούμαι πως όχι. Δεν πήρε τον δρόμο της, διότι δεν απέκτησε τη νομιμοποίηση του μεγαλύτερου ποσοστού του ελληνικού λαού που την αμφισβητεί. Και δεν την αμφισβητεί κατά τους νομικούς της όρους, την αμφισβητεί με το συναίσθημα, με την ελληνική ψυχή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όλοι οι μεγάλοι ηγέτες της Ελλάδος είχαν μιλήσει από την καρδιά τους και από την ψυχή τους ότι η ελληνική Μακεδονία είναι το κύτταρό μας. Σήμερα, λοιπόν, έχουμε κάνει ήδη μια υποχώρηση με τη Συμφωνία των Πρεσπών. Έχουμε υποχωρήσει κατά ένα μεγάλο μέρος, όχι το σύνολο του ελληνικού πολιτικού κόσμου και το σύνολο του λαού, αλλά μια μερίδα του λαού, την οποία εκφράζει η Κυβέρνηση η οποία αυτή τη στιγμή, βεβαίως, και κατά τις δημοσκοπήσεις βρίσκεται σε μειοψηφία και η οποία λίγες μέρες προ των εκλογών, φέρνει αυτές τις δύο συμβάσεις προς κύρωση. Όποια ψήφο και να δώσουμε δεν έχει καμμία νομιμοποίηση, καμμία αναγνώριση από πλευράς μας της Συμφωνίας των Πρεσπών. Εξακολουθούμε να τη θεωρούμε μια κακή συμφωνία, η οποία δέσμευσε τη χώρα. Από την άλλη πλευρά, όμως, όταν αναπτύσσονται σχέσεις μεταξύ λαών, επιπλέον δημιουργούνται και συνθήκες οικονομικής ανάπτυξης. Εμείς δεν μπορούμε να αποκλείσουμε από την πλευρά των Πρεσπών ότι θα καταλήγουν οι οδικοί αυτοί άξονες και βορειότερα, μπορεί να φτάνουν και να εξυπηρετούν ακόμα και τους Σλάβους της Σερβίας και βορειότερα. Έτσι, δεν μπορούμε να αρνηθούμε ότι αυτό θα οδηγήσει σε μια οικονομική ανάπτυξη και της περιοχής της βόρειας Ελλάδος, η οποία πράγματι δεν έχει προσεχθεί, ούτως ώστε να μπορούμε να λέμε ότι βρίσκεται σε υψηλό επίπεδο, ιδιαίτερα δε μετά την κρίση. Έχει έναν αγροτικό χαρακτήρα ανέκαθεν, έναν κυρίως παραδοσιακό αγροτικό και μικροβιοτεχνικό χαρακτήρα. Με κρύα, λοιπόν, την καρδιά, κυρία Πρόεδρε, με πραγματικό προβληματισμό και με κρύα την καρδιά, θα δώσουμε ψήφο και για τις δύο αυτές συμφωνίες, με τη ρητή δήλωση ότι δεν συνεπάγεται…
Άλλα λέγατε στην επιτροπή.
Θέλετε να μιλήσουμε γι' αυτά, κύριε Ξυδάκη; Είμαι έτοιμος.
Σωστό είναι αυτό.
Αν θέλετε να μιλήσουμε, εγώ είμαι ανά πάσα στιγμή έτοιμος. Δεν έχω πρόβλημα.
Από το 1992 αυτά συζητάμε. Δεκτό και ωραίο.
Αφήστε, λοιπόν, τα σχόλια.
Είκοσι επτά χρόνια συζητάμε.
Καλά κάνετε. Αν θέλετε να μιλήσουμε, είμαι διαθέσιμος ανά πάσα στιγμή και σε όποια έκταση απαιτείται. Λοιπόν, επανέρχομαι, και το κλείνω, γιατί νομίζω ότι θα αλλάξω και την ψήφο μου αυτή τη στιγμή, αν εσείς θεωρείτε ότι θα πρέπει να ειρωνεύεστε.
Ειρωνεύτηκα εγώ; Είπα ότι στην επιτροπή υπήρξε διαφορετική εισήγηση από την παράταξή σας. Προς θεού!
Αυτή η εντύπωση σας δημιουργήθηκε;
Ελάτε, κύριε Καρρά. Δεν σας ειρωνεύεται κανείς. Σας προστατεύω εγώ.
Κυρία Πρόεδρε, τίθεται προσωπικό ζήτημα. Προς θεού! Γιατί ξέρετε, είναι εύκολο να επιχειρεί εντυπώσεις, γιατί δεν έχουμε ολοκληρώσει την ψηφοφορία. Λοιπόν, επανέρχομαι και συνοψίζω, ανεξάρτητα από τον κ. Ξυδάκη που μας έχει συνηθίσει σε τέτοιες παρεμβάσεις στο κάτω - κάτω. Δεν μου είναι άγνωστες. Με βαριά καρδιά, δίνουμε ψήφο για τις δύο αυτές συνθήκες, χωρίς αυτό να σημαίνει ότι θα δεχόμαστε ότι νομιμοποιείται η Συμφωνία των Πρεσπών. Από πλευράς της Δημοκρατικής Συμπαράταξης δεν νομιμοποιείται. Διατηρούνται απόλυτα όλες οι θέσεις μας, οι οποίες είχαν διατυπωθεί και στη συζήτηση και στην κοινωνία και απέναντι στον ελληνικό λαό με μόνο κριτήριο αυτή τη στιγμή την ανάπτυξη της καλής σχέσεως γειτονιάς των δύο χωρών και την οικονομική ανάπτυξη των περιοχών της Μακεδονίας που συνορεύουν με τη γείτονα χώρα, που, αν αποκλειστούν οι δίοδοι αυτές οι οποίες θα οδηγούν και στη Βόρεια Ευρώπη, θα δημιουργήσουν μια ακόμα ανισομέρεια εις βάρος της. Αυτά, λοιπόν, παρακαλώ, κυρία Πρόεδρε, να καταγραφούν. Η ψήφος δίνεται, αλλά διατηρεί στο σύνολο κατά τα λοιπά τον προβληματισμό και τις επιφυλάξεις μας.
Ευχαριστούμε, κύριε Καρρά. Τον λόγο έχει ο εκπρόσωπος του ΚΚΕ, για πέντε λεπτά με ανοχή.
Κυρία Πρόεδρε, σχετικά με την κύρωση των συμφωνιών που σήμερα συζητάμε μεταξύ της Ελληνικής Δημοκρατίας και της Δημοκρατίας της Βόρειας Μακεδονίας, για την εγκατάσταση των δύο συνοριακών σημείων διέλευσης στην περιοχή της λίμνης Πρέσπας και αυτό στους Προμάχους Πέλλας, καθώς και την αναβάθμιση του γραφείου συνδέσμου σε Πρεσβεία των Σκοπίων και το Γενικό Προξενείο Μοναστηρίου, όπως σημειώσαμε και στην επιτροπή, το ΚΚΕ σε όλη τη διαδρομή του είναι υπέρ της φιλίας και της κοινής πάλης των λαών. Και από αυτή τη σκοπιά αντιμετωπίζουμε και αντιμετωπίζαμε τις σχέσεις με τον λαό της γειτονικής χώρας, της Βόρειας Μακεδονίας και δουλεύουμε για την αναβάθμιση αυτών των σχέσεων, πολύ περισσότερο που σήμερα στα Βαλκάνια διαπιστώνεται επικίνδυνη κινητικότητα, συγκρούονται μεγάλα οικονομικά συμφέροντα, επαναλαμβάνεται η αρνητική και πολύ επικίνδυνη εξέλιξη της αλλαγής συνόρων, παρεμβαίνει η ιμπεριαλιστική πρακτική του «διαίρει και βασίλευε», οξύνονται οι εθνικισμοί. Οι Ηνωμένες Πολιτείες της Αμερικής και το ΝΑΤΟ πολλαπλασιάζουν τις στρατιωτικές βάσεις στην περιοχή. Η Ευρωπαϊκή Ένωση προωθεί στην περιοχή τους δικούς της στόχους για λογαριασμό των ευρωπαϊκών οικονομικών ομίλων και, βεβαίως, οξύνεται η αντιπαράθεση του ευρωατλαντικού μπλοκ με τη Ρωσία και την Κίνα που προωθούν και αυτοί από τη μεριά τους τα δικά τους οικονομικά και γεωστρατηγικά συμφέροντα. Η φιλία, η συνεργασία ανάμεσα στους λαούς, η κοινή πάλη κατά του εθνικισμού που προωθεί η πολιτική του ΚΚΕ, δεν έχουν καμμία σχέση με τις συμφωνίες ανάμεσα στις κυβερνήσεις που υλοποιούν σχεδιασμούς των αστικών τάξεων και των ιμπεριαλιστικών οργανισμών, όπως είναι το ΝΑΤΟ και η Ευρωπαϊκή Ένωση. Το σημειώνουμε αυτό, υπενθυμίζοντας ότι το Κομμουνιστικό Κόμμα Ελλάδας έχει καυτηριάσει το γεγονός ότι η Συμφωνία των Προσώπων - που, κατά τη γνώμη μας, κάνει ζημιά και στους δυο λαούς - βασίζεται στην ένταξη της Βόρειας Μακεδονίας στο ΝΑΤΟ και την Ευρωπαϊκή Ένωση. Η κυβέρνηση της γειτονικής χώρας από κοινού με την ελληνική Κυβέρνηση συμμετέχουν στην υλοποίηση των επικίνδυνων στόχων των ιμπεριαλιστικών οργανισμών στην περιοχή. Τέλος, το ΚΚΕ έχει τοποθετηθεί επανειλημμένως για το ζήτημα της εθνικότητας και της γλώσσας του λαού της Βόρειας Μακεδονίας, που και στα κείμενα αυτά αναφέρεται ως «μακεδονική», παρά το γεγονός ότι ιστορικά αυτό δεν έχει βάση. Έτσι, παρά το γεγονός ότι έχουμε επιθυμία να αξιοποιείται κάθε δυνατότητα που θα συμβάλει στην ανάπτυξη των σχέσεων ανάμεσα στους δύο λαούς και θα μπορούσαμε να αντιμετωπίσουμε θετικά τα νέα συνοριακά σημεία και την αναβάθμιση του Γραφείου Συνδέσμου Σκοπίων σε Πρεσβεία των Σκοπίων και το Γενικό Προξενείο Μοναστηρίου, υπολογίζουμε τις αρνητικές συνέπειες της - ευρωατλαντικής έμπνευσης - Συμφωνίας των Πρεσπών και θα τοποθετηθούμε με «παρών». Θέλουμε, επίσης, να σημειώσουμε ότι σχετικά με την αναβάθμιση, όπως αναφέρεται στα σχετικά κείμενα και τον εκσυγχρονισμό των οδικών και επικοινωνιακών δικτύων αλλά και την τουριστική ανάπτυξη, υπάρχουν σοβαρά κενά στο σχέδιο νόμου. Δεν έχουν τεθεί οι όροι και οι προϋποθέσεις που ενδεχομένως αφορούν την εμπλοκή μεγάλων ομίλων και συμφερόντων, και απ' αυτή την άποψη ενισχύεται η επιλογή μας να τοποθετηθούμε με το «παρών». Θα ήθελα να πω δυο λόγια στον χρόνο που μου απομένει, για το ζήτημα που προέκυψε εδώ στη συζήτηση σε σχέση με τις εξελίξεις στην Ανατολική Μεσόγειο. Ως Κομμουνιστικό Κόμμα Ελλάδας αυτό που θέλουμε να υπογραμμίσουμε, είναι ότι δεν χρειάζεται κανένας μα κανένας εφησυχασμός. Απεναντίας θα πρέπει να επαγρυπνεί ο ελληνικός λαός. Η κατάσταση στην Ανατολική Μεσόγειο είναι επικίνδυνη. Η παραβίαση της ΑΟΖ της Κύπρου, οι απειλές της Τουρκίας, η όξυνση της εγκληματικής επιθετικότητας του Ισραήλ στην Παλαιστίνη, η νέα ένταση στον Περσικό Κόλπο και η αυξημένη στρατιωτική κινητικότητα από τις ΗΠΑ, το επιβεβαιώνουν αυτό. Η αστική κυβέρνηση της Τουρκίας αυτή τη στιγμή θέλει να κατοχυρώσει, όπως η ίδια λέει, δικά της ζωτικά συμφέροντα, που δεν είναι φυσικά σε βάρος της κυριαρχίας άλλων χωρών, δηλαδή της ελληνικής ΑΟΖ ή της κυπριακής ΑΟΖ. Κλιμακώνει διαρκώς την επιθετικότητα, επιμένει στην αποστρατικοποίηση του ανατολικού Αιγαίου, «σπρώχνει» εισαγωγικά δεύτερο γεωτρύπανο στην περιοχή και προχωρά σε ασκήσεις μεγάλης κλίμακας. Σταδιακά πάνε de facto να κατοχυρώσουν δικαιώματα που δεν τους ανήκουν, και από αυτή τη σκοπιά χρειάζεται επαγρύπνηση και όχι εφησυχασμός του ελληνικού λαού. Οι πανηγυρισμοί των αστικών κομμάτων της χώρας μας γύρω από το ζήτημα της εκμετάλλευσης των υδρογονανθράκων κρύβουν τη μεγάλη εικόνα της έντασης και όξυνσης των ανταγωνισμών των αστικών τάξεων της περιοχής αλλά και των ενεργειακών μεγαθηρίων, που, βεβαίως, συγκρούονται στην περιοχή και οδηγούν σε επεμβάσεις και πολέμους. Η Κυβέρνηση ΣΥΡΙΖΑ είναι εκτεθειμένη, γιατί διαρκώς δεν κάνει τίποτα άλλο από το να εφησυχάζει τον ελληνικό λαό. Είναι γνωστές μάλιστα και οι πρόσφατες δηλώσεις του Πρωθυπουργού σε τηλεοπτικό κανάλι. Είναι εκτεθειμένη, γιατί εμπλέκει βαθύτερα τη χώρα μας σ' αυτούς ακριβώς τους ιμπεριαλιστικούς οργανισμούς. Σας ευχαριστώ.
Ευχαριστούμε. Κυρία Λυμπεράκη, τώρα η σειρά θα ήταν να μιλήσει κάποιος από το Ποτάμι. Όμως επειδή είστε «υπέρ», δεν χρειάζεται να μιλήσετε. Δεν δίνεται ο λόγος σ' αυτή τη διαδικασία σ' αυτούς που ψηφίζουν «υπέρ» όπως και στον ΣΥΡΙΖΑ κ.λπ.. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις εκπαιδευτικοί συνοδοί τους από το 17ο Γυμνάσιο Πάτρας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει εκπρόσωπος της Ένωσης Κεντρώων, η οποία ήταν απούσα στην επιτροπή. Τον λόγο έχει ο κ. Σαρίδης.
Ευχαριστώ πολύ, κυρία Πρόεδρε. Κυρία Υπουργέ, κυρίες και κύριοι συνάδελφοι, καλούμαστε σήμερα εδώ να εξετάσουμε δύο σχέδια νόμου, που κυρώνουν συμφωνίες με ένα κράτος, του οποίου η ονομασία προήλθε από μια συμφωνία που η Ένωση Κεντρώων την είχε καταψηφίσει, μία συμφωνία που έχει και μόνο την υπογραφή της ελληνικής Κυβέρνησης. Τη θέση της Ένωσης Κεντρώων και τη δική μου τη γνωρίζετε, αγαπητοί συνάδελφοι. Δεν θα επανέλθω σ' αυτή, καθ' όσον για μας αυτό το θέμα έχει εξαντληθεί υπό την παρούσα Κυβέρνηση. Η παρούσα Κυβέρνηση έχει αναλάβει το πολιτικό κόστος αυτής της συμφωνίας και ενδεχομένως θα αναλάβει και το εκλογικό κόστος αυτής της συμφωνίας. Το μόνο που θα ήθελα να επαναλάβω σε ό,τι αφορά αυτό το θέμα, είναι ότι δεν ζητήθηκε ποτέ η γνώμη του ελληνικού λαού σε κανένα στάδιο των διαπραγματεύσεων από οποιαδήποτε κυβέρνηση, από καμμιά κυβέρνηση που διαχειρίστηκε αυτό το εθνικό θέμα, όπως και δεν ενημερώθηκε ποτέ ο ελληνικός λαός στην πορεία των όποιων διαπραγματεύσεων, δεσμεύσεων και συμφωνιών. Αυτή τη στιγμή εξετάζουμε τα δύο νομοσχέδια σε μια διαμορφωμένη κατάσταση, λοιπόν, στην οποία ουδέποτε συναινέσαμε και ουδέποτε ακούστηκαν τα επιχειρήματά μας με τη βαρύτητα που θα έπρεπε. Δεν κινηθήκαμε συναισθηματικά. Παρουσιάσαμε λογικά επιχειρήματα. Και αν και κάποιος μπορεί να πει ότι η εξωτερική πολιτική είναι ψυχρή και δεν έχει καθόλου συναισθήματα παρά μόνο συμφέροντα, εμείς θα πούμε ότι όποιος προσεγγίζει σαφώς τα ζητήματα της εξωτερικής πολιτικής βάσει συναισθημάτων κάνει λάθος, αλλά και όποιος αγνοεί τη βούληση του ελληνικού λαού πάλι λάθος κάνει. Στην ήδη, λοιπόν, διαμορφωμένη κατάσταση με βάση την επιχειρηματολογία της Κυβέρνησης, το νούμερο ένα, το βασικό της επιχείρημα για τη Συμφωνία των Πρεσπών ήταν η προσπάθεια παρεμπόδισης της Τουρκίας, της νούμερο ένα εθνικής απειλής, να εισέλθει στα κέντρα λήψης αποφάσεων των Σκοπίων και να παίξει το επικίνδυνο παιχνίδι, που συνηθίζει να παίζει εδώ και δεκαετίες. Οι σημαντικότεροι αναλυτές συμφωνούν πως μπορούμε να διακρίνουμε τρία ξεχωριστά αλλά όχι κι αυτόνομα γεωγραφικά υποσυστήματα στη διπλωματική έκφραση του τουρκικού αναθεωρητισμού, στη στρατιωτική εκδήλωση της τουρκικής επιθετικότητας και, ταυτόχρονα, στη χωρίς φραγμούς δράση των τουρκικών μυστικών υπηρεσιών. Πρόκειται για το υποσύστημα των Δυτικών Βαλκανίων, το οποίο περιλαμβάνει μεταξύ άλλων τα Σκόπια και την Αλβανία, το δεύτερο υποσύστημα που αποτελείται από τη Θράκη και το βόρειο Αιγαίο, καθώς και το τρίτο το υποσύστημα, δηλαδή, που σχηματίζουν τα Δωδεκάνησα και η Κύπρος. Στη Θράκη και την Κύπρο το τι συμβαίνει το ξέρουμε όλοι γύρω μας. Η Τουρκία απλώνει το χέρι της για να αρπάξει ό,τι μπορεί και μάλιστα με τις ευλογίες και της αγγλικής κυβέρνησης. Και αυτό θα πρέπει να το πούμε. Πρέπει να το θυμόμαστε αυτό, όταν θα ξαναμιλήσουμε σε αυτή την Αίθουσα για το «Βrexit». Εδώ και καιρό έχω επιμείνει στην ανάγκη διαμόρφωσης κοινής θέσης μεταξύ των κομμάτων του δημοκρατικού τόξου, σύμφωνα με την οποία η Ελλάδα θα πρέπει να εξαρτήσει άμεσα τη στάση της απέναντι στο «Βrexit» με τη στάση των Άγγλων στο Κυπριακό αλλά επίσης και στο ζήτημα της επιστροφής των κλοπιμαίων. Αν δεν γυρίσουν τα γλυπτά του Παρθενώνα και αν δεν σηκωθούν να φύγουν από την Κύπρο, δεν βρίσκω κανέναν απολύτως λόγο, να τους δώσουμε στήριξη με την ψήφο μας, όταν θα έρθει εκείνη η ώρα να ερωτηθούμε ως ελληνικό Κοινοβούλιο, για το είδος των σχέσεων που πρέπει να επιδιώξουμε να έχουμε μαζί τους ως κοινή ευρωπαϊκή αγορά. Επανέρχομαι, όμως, στο τι μας συμφέρει και τι όχι. Αν δεχτούμε, λοιπόν, για χάρη της συζήτησης, πως το επιχείρημα της Κυβέρνησης είναι ορθό, πως, πράγματι δηλαδή, με τη συμφωνία της λίμνης δίνεται και η ευκαιρία στην Ελλάδα να εκδιώξει την Τουρκία από τα Σκόπια και να περιορίσει με αυτόν τον τρόπο τη συνολική δράση της στα Δυτικά Βαλκάνια, τότε είμαστε υποχρεωμένοι, να προσπαθήσουμε να απαντήσουμε στο πολύ απλό ερώτημα που έχει ως εξής: Αυτή η συμφωνία οδηγεί προς τα εκεί; Μας συμφέρει; Είναι προς το συμφέρον μας ή όχι; Αυτές οι δύο υπό εξέταση και κύρωση συνθήκες που αφορούν τελικά τη λειτουργία δύο πολύ σημαντικών τελωνειακών σταθμών, ενισχύουν τα ελληνικά συμφέροντα εις βάρος μάλιστα των τουρκικών σχεδιασμών στα Δυτικά Βαλκάνια ναι ή όχι; Η απάντηση μετά από προσεκτική μελέτη είναι σαφώς όχι. Η λειτουργία αυτών των δύο σταθμών ευνοεί και διευκολύνει τους ντόπιους παραγωγούς, επιχειρηματίες και εξαγωγείς. Επιτρέπει κατά κάποιον τρόπο και την ελληνική διείσδυση στη γραφειοκρατία των Σκοπίων. Όμως δεν υπήρχε το πλαίσιο αυτό να κινηθούμε έξω από τη Συμφωνία του Πρεσπών; Δεν μπορούσαμε, δηλαδή, να οδηγηθούμε εκεί, να κάνουμε αυτά τα πράγματα που λέει αυτό το νομοσχέδιο, χωρίς να έχουμε φέρει σαν προαπαιτούμενο τη Συμφωνία των Πρεσπών; Ευνοούν αυτά τα δύο νομοσχέδια την ανάσχεση και την παρεμπόδιση των τουρκικών σχεδιασμών στα Βαλκάνια; Δεν βλέπετε τι γίνεται με την Τουρκία; Δεν βλέπετε πού το πάει ο Ερντογάν; Οι Τούρκοι επιμένουν και περιμένουν τη στιγμή εκείνη που θα θελήσουν να αρπάξουν κάτι από την Ελλάδα. Ακόμα και αν ο σχεδιασμός της Ελλάδας ήταν - που δεν είναι, γιατί απλά δεν έχουμε μία εθνική πολιτική πάνω σε αυτό το θέμα - τέτοιος, να το πετύχουμε αυτό με αυτές τις δύο κυρώσεις ως αρχή, το αντίτιμο το οποίο έχουμε πληρώσει είναι πάρα πολύ μεγάλο. Το κόστος, δηλαδή, για να έχουμε σήμερα αυτήν την ευκαιρία, να είμαστε σε θέση να καταφέρουμε ένα τόσο σημαντικό πλήγμα στα τουρκικά συμφέροντα και να ενδυναμώσουμε τα ελληνικά συμφέροντα ήταν πάρα πολύ μεγάλο: Δώσαμε το όνομα της Μακεδονίας. Όσοι, λοιπόν, είχαμε πρόβλημα με το να δώσουμε το όνομα της Μακεδονίας και όχι με τις διάφορες μικρολεπτομέρειες της Συμφωνίας των Πρεσπών αναρωτιόμαστε συνεχώς και εξετάζουμε με αγωνία από τον περασμένο Γενάρη ποια ακριβώς περιθώρια δημοκρατικής αντίδρασης έχουμε. Είναι φανερό, όμως, δυστυχώς, πως από τη στιγμή που και η ίδια η Αξιωματική Αντιπολίτευση δεν έχει καταφέρει να προτείνει δημοσίως τίποτα που να οδηγεί στην ανατροπή της Συμφωνίας των Πρεσπών, την ίδια ώρα που καθησυχάζει τον ελληνικό λαό πως θα προστατεύσει τα ελληνικά συμφέροντα μέσω της μεγάλης αυστηρότητας απέναντι στην ευρωπαϊκή πορεία των Σκοπίων, οι πιθανότητες να υπάρξει μεσοπρόθεσμα ελληνική κυβέρνηση που να καταγγείλει τη συμφωνία αυτής της λίμνης είναι μηδενικές. Ως εισηγητής της Ένωσης Κεντρώων, πιστός πάντα και συνεπής και στα λόγια και στις πράξεις, καταψηφίζω τις δύο κυρώσεις, ακριβώς γιατί συνδέονται με μία συμφωνία την οποία πάρα πολλές φορές την είχαμε χαρακτηρίσει επιζήμια για τα εθνικά μας συμφέροντα. Ευχαριστώ πολύ.
Ευχαριστούμε τον κ. Σαρίδη.
Κυρία Πρόεδρε, θα ήθελα τον λόγο για ένα λεπτό;
Τι θέλετε, κύριε Παππά, γιατί θα δώσω τον λόγο στην Υπουργό;
Επειδή δεν τοποθετηθήκαμε στο πρώτο μέρος της συνεδρίασης, που αφορούσε την πλήρωση της θέσεως του Αντιπροέδρου, την αλλαγή του Κανονισμού της Βουλής…
Στην τροποποίηση του Κανονισμού αναφέρεστε;
Ναι.
Αυτό ψηφίστηκε.
Θα ήθελα ένα λεπτό για να τοποθετηθούμε, γιατί ήμασταν αρνητικοί στην Επιτροπή Κανονισμού, αλλά και εδώ.
Σας δίνω ένα λεπτό για να καταγραφεί στα Πρακτικά η θέση σας.
Σε αυτό το ένα λεπτό θα ήθελα να πω λίγα λόγια για αυτές τις διευκολύνσεις - που έγιναν πριν από λίγο - του ΣΥΡΙΖΑ προς το Ποτάμι, προς το πολιτικό δεκανίκι που λέγεται «Ποτάμι». Η τροποποίηση αυτή του Κανονισμού της Βουλής θα μπορούσε κάλλιστα να ονομαστεί «Τροπολογία Ποτάμι». Βεβαίως, αυτή η πλήρωση της θέσεως, μετά την επανασύσταση της Κοινοβουλευτικής Ομάδας του Ποταμιού, αφορά και είναι υπόθεση λίγων μηνών. Εκατόν είκοσι ημέρες; Πόσο να πούμε; Γι' αυτήν την πλήρωση της θέσεως του Αντιπροέδρου ίσως να έλεγε κάποιος ότι δεν αξίζει τον κόπο να αναφερθεί κάποιος στο κομματίδιο των βαρόνων, το οποίο εξυπηρέτησε τους σκοπούς για τους οποίους δημιουργήθηκε, ψήφισε, δηλαδή, το τρίτο μνημόνιο, ψήφισε την κατάπτυστη Συμφωνία των Πρεσπών, ψήφισε όλα τα αντεθνικά και κατάπτυστα νομοσχέδια που έφερε ο ΣΥΡΙΖΑ στο ελληνικό Κοινοβούλιο, τα νομοσχέδια που διαλύουν τον κοινωνικό ιστό, την κοινωνική ζωή, που πλήττουν την πατρίδα, τη θρησκεία, την οικογένεια. Πρέπει, όμως, στην περίπτωση αυτή να πούμε δύο λόγια, κυρία Πρόεδρε. Στη σημερινή περίπτωση θα λέγαμε, όπως λέει ο λαός, «Γιάννης, κερνάει και Γιάννης πίνει». Αυτό που έγινε σήμερα αυτό είναι: «Γιάννης κερνάει και Γιάννης πίνει». Αυτό ακριβώς έγινε σήμερα. Εμείς, λοιπόν, να πούμε ότι ωραία η παρέα σας, εμείς όμως δεν θα πάρουμε. Δεν συμμετέχουμε. Δεν συμμετέχουμε στα κόλπα της πολιτικής σας ανωμαλίας, δηλαδή στις αλλαγές των παρτενέρ, των Αντιπροέδρων κ.λπ.. Εσείς μπορείτε να μεθοδεύετε υπόγειες συμφωνίες, πριν έρθουν αυτές οι αλλαγές του Κανονισμού στην Ολομέλεια, να προσθέτετε και να αφαιρείτε Αντιπροέδρους, να αλλάζετε διατάξεις, αλλά εμείς σε αυτές τις αδιαφανείς διεργασίες, που προηγούνται των προτάσεων, και σε αυτές τις νομοτεχνικές στηρίξεις που έχετε από το Επιστημονικό Συμβούλιο της Βουλής δεν λαμβάνουμε μέρος. Μας βρίσκετε, λοιπόν, αντιθέτους. Εξάλλου, έχει φροντίσει ήδη από το 2012, με τη σύμφωνη γνώμη του ΣΥΡΙΖΑ, η κυβέρνηση του Σαμαρά να θέσει εκτός εντελώς αντιδημοκρατικά, εντελώς αντιδεοντολογικά και αντισυνταγματικά τη Χρυσή Αυγή από την πλήρωση της θέσης του Αντιπροέδρου που της ανήκε, κάτι που γινόταν επί σειρά ετών, χωρίς την απαίτηση πλαφόν στην ψηφοφορία, το οποίο πλαφόν φροντίσατε εκ των υστέρων να δημιουργήσετε με σχετική τροποποίηση του Κανονισμού, ώστε να διασφαλιστείτε και να φανείτε ως σύννομοι και δημοκρατικοί. Φυσικά, είμαστε αρνητικοί. Όχι μόνο την καταψηφίζουμε, αλλά πολύ περισσότερο δεν συμμετέχουμε σε αυτό το πολιτικό σας αλισβερίσι. Ευχαριστώ, κυρία Πρόεδρε.
Εντάξει. Τον λόγο έχει η κυρία Υπουργός.
Κυρία Πρόεδρε, δύο άτομα είμαστε, εγώ και ο κ. Αθανασίου. Να απαντήσει μετά η κυρία Υπουργός.
Δεν προβλέπεται κάτι τέτοιο από τον Κανονισμό για τις συμβάσεις. Κύριε Αθανασίου, ξέρετε τον Κανονισμό απέξω. Να το κάνω κατά ανοχή, δηλαδή;
Δώστε μας τρία λεπτά, κυρία Πρόεδρε.
Ωραία. Τον λόγο έχει ο κ. Αθανασίου.
Κυρία Πρόεδρε, υπ' όψιν ότι εμείς καταγόμαστε από εκεί και θα μιλήσουμε τελευταίοι. Θα ακουστούν πράγματα που δεν τα ξέρετε.
Δεν υπάρχει τίποτα που να μην ξέρουμε. Πέντε μήνες αυτά συζητάμε.
Δεν πειράζει. Η τελευταία θέση είναι τιμητική. Να είστε καλά.
Ορίστε, κύριε Αθανασίου.
Ευχαριστώ, κυρία Πρόεδρε. Κυρίες και κύριοι συνάδελφοι, συζητούμε σήμερα για δύο νομοσχέδια που αφορούν στην κύρωση συμφωνιών μεταξύ της Ελληνικής Δημοκρατίας και των Σκοπίων ή της Δημοκρατίας της Βόρειας Μακεδονίας, όπως χάρη σε εσάς λέγεται πλέον, σχετικά με την εγκατάσταση νέων συνοριακών σημείων διέλευσης ανάμεσα στις δύο χώρες, τα οποία θα συνδέουν τη λίμνη Πρέσπα και τους Προμάχους. Αναρωτιέται κάποιος: Ποιο είναι το τόσο επείγον που επιβάλλει να γίνει αυτή η κύρωση δέκα ημέρες πριν τις ευρωεκλογές; Για να δείξετε ότι η Συμφωνία των Πρεσπών παράγει αποτελέσματα; Τους ίδιους συνοριακούς σταθμούς θα μπορούσατε να τους έχετε ανοίξει ήδη ασχέτως συμφωνίας, ή έστω με διμερή άτυπη συμφωνία των δύο κρατών. Μη ρίχνετε, λοιπόν, στάχτη στα μάτια ούτε τα δικά μας ούτε του λαού ούτε να παρουσιάζετε απλά ζητήματα διμερών σχέσεων ως τάχα θριάμβους της εξωτερικής πολιτικής σας. Τα αποτελέσματα της απαράδεκτης Συμφωνίας των Πρεσπών είναι άλλα και έχουν αρχίσει ήδη να κάνουν την εμφάνισή τους σε επίπεδο διπλωματίας, αλλά κυρίως αυτήν τη στιγμή σε επίπεδο οικονομίας, ιδίως στον τομέα της κατοχύρωσης των εμπορικών σημάτων. Και δυστυχώς, είναι βέβαιο πως η συμφωνία, όπως δομήθηκε και ψηφίστηκε, θα δημιουργήσει και άλλα προβλήματα στη χώρα μας, ενώ θα παραγάγει οφέλη κυρίως για τους γείτονες, οι οποίοι μόλις πετύχουν αυτό που θέλουν, δηλαδή, την ένταξή τους στο ΝΑΤΟ και αρχίσει και το ενταξιακό χρονοδιάγραμμα εισδοχής στην Ευρωπαϊκή Ένωση, φοβάμαι ότι θα αλλάξουν ρότα. Οι παρούσες συμφωνίες, λοιπόν, δεν είναι αποτέλεσμα της Συμφωνίας των Πρεσπών, αλλά γίνεται προσπάθεια να εμφανιστεί ως τέτοια και για λόγους προεκλογικούς, παρ' εκτός του ότι δεσμεύετε την επόμενη κυβέρνηση λίγους μήνες πριν την αποδρομή σας. Μιλώντας, όμως, για τις συμφωνίες θεωρώ ότι και αυτές έχουν προβλήματα. Ιδίως στα σχετικά άρθρα - στο άρθρο 3 και των δύο συμφωνιών αναφέρομαι - για τη συγκρότηση επιτροπής εμπειρογνωμόνων από τις δύο χώρες, δεν ορίζεται επακριβώς ούτε τι αντικείμενο θα έχουν ούτε ποια ζητήματα θα διερευνήσουν οι περίφημοι εμπειρογνώμονες ούτε γιατί χρειάζονται δύο επιτροπές, μία για κάθε σταθμό διέλευσης. Επιπλέον, γιατί τόση σπουδή, αφού οι απαραίτητες υποδομές υπάρχουν; Πότε θα υλοποιηθούν; Παραδείγματος χάριν, το οδικό δίκτυο, πότε θα υλοποιηθεί; Σε ένα χρόνο; Σε δύο; Σε τρία; Γενικά η αντιμετώπιση της Κυβέρνησης στο ζήτημα των σχέσεών μας με τους γείτονες είναι η αόριστη παραπομπή των πάντων σε επιτροπές ώστε να μην χρειάζεται να πάρετε δημοσίως θέσεις που μπορεί να σας κοστίσουν. Με αυτού του είδους τους τακτικισμούς και την εργαλειοποίηση της εξωτερικής πολιτικής δεν μπορούμε να συναινέσουμε. Είναι ευχής έργον που αυτές οι πρωτοβουλίες σας είναι από τις τελευταίες σας ως Κυβέρνηση του τόπου. Για τους λόγους αυτούς, όπως είπε και ο εισηγητής μας, η Νέα Δημοκρατία καταψηφίζει τα νομοσχέδια, ιδίως εφόσον εμφανίζονται ως αποτέλεσμα μιας συμφωνίας, με την οποία ουδέποτε συναινέσαμε και η οποία είναι βλαπτική για τη χώρα μας.
Ευχαριστώ, κύριε Αθανασίου. Τον λόγο έχει ο κ. Αντωνιάδης.
Ευχαριστώ, κυρία Πρόεδρε. Είμαι Βουλευτής Φλώρινας. Ζούμε καθημερινά τις σχέσεις και τις επαφές με τους κατοίκους, τους γείτονες των Σκοπίων. Κατ' αρχάς, άκουσα με έκπληξη εχθές - δεν είμαι σε αυτήν την Εεπιτροπή - τους συναδέλφους του ΣΥΡΙΖΑ από τη Φλώρινα και από την Πέλλα, οι οποίοι ενδεχομένως, στην ευφορία της στιγμής, υποσχέθηκαν ανάπτυξη, οικονομικούς επίγειους παραδείσους και άλλα, τα οποία δεν έχουν καμμία σχέση με την πραγματικότητα. Ή έχουν πλήρη άγνοια ή εσκεμμένα παραπλανούν και τους πολίτες της Φλώρινας και της Πέλλας και όλον τον λαό και όλο το Κοινοβούλιο. Ας βάλουμε τα πράγματα στη θέση τους. Ξεκινάω από το αγροτικό. Η κ. Τζάκρη ανέφερε ότι ο Νομός Πέλλας είναι δυναμικός - όντως - και όντως εξάγουν αγροτικά προϊόντα 120 εκατομμυρίων. Είπε μάλιστα, ότι με τη διάνοιξη αυτού του μεθοριακού σταθμού ανοίγονται νέες προοπτικές. Ουδέν αναληθέστερον. Σας λέω μόνο ότι το μήλο, όταν πωλείται στη Φλώρινα και στην Πέλλα 1 ευρώ το κιλό ή 80 λεπτά, στα Σκόπια πωλείται 30 λεπτά. Είναι πιο εύκολο να πουλήσεις χιόνια στους Εσκιμώους, παρά αγροτικά προϊόντα στα Σκόπια. Να πάμε στα ζαρζαβατικά. Έχουν τη μισή τιμή. Παρ' ότι ενημερώνουμε τους πολίτες «Μην ψωνίζετε από τα Σκόπια, γιατί τα ραντίζουν με φυτοφάρμακα απαγορευμένα, πάμφθηνα, ανεξέλεγκτα, δίπλα στα Σκόπια και απαγορευμένα από την Ευρωπαϊκή Ένωση» λόγω της κρίσης, ενδεχομένως, πάνε και ψωνίζουν. Είναι τοξικές βόμβες, τις οποίες δεν μπορούμε και να ελέγξουμε. Να πάμε τώρα στα κτηνοτροφικά προϊόντα. Έρχονται παρανόμως βυτία με γάλα, τα οποία παραδίδονται στις γαλακτοβιομηχανίες, μαζί με τα μεταφορικά, στη μισή τιμή. Ποιον θα συναγωνιστείς; Το ίδιο ισχύει και στο κρέας. Άρα, αυτά τα οποία είπε η κ. Τζάκρη, περί αγροτικής ανάπτυξης με τη συνεργασία, είναι παραμύθια. Δεν ισχύουν ούτε ένα στο εκατομμύριο. Και μάλιστα, ανακοίνωσε και κάποιους οδικούς άξονες - σας λέω και την κατάντια μας - Φλώρινα και Πέλλα, από τους δεκαεννέα νομούς, που αγκαλιάζουν την Εγνατία, είμαστε οι μόνοι που δεν έχουμε κάνει τη σύνδεση με την Εγνατία. Ανακοινώνουν τώρα, δήθεν δρόμους, που θα γίνουν στην Πέλλα. Στη Φλώρινα, τίποτα. Ετοιμάζονται με ένα τροχόσπιτο να ανοίξουν μεθοριακό σταθμό. Ούτε καν προβλέψανε την βελτίωση των δρόμων ούτε καν εγκαταστάσεις για την εφαρμογή των υγειονομικών κανόνων ούτε καν αστυνομικούς να φέρουν - γιατί είναι η τρίτη μεθοριακή, που ανοίγει στη Φλώρινα - και κατά τα άλλα θέλουν να ανοίξουν μεθοριακούς. Έρχομαι στο χειρότερο: Ξέρετε τι ζούμε στη Φλώρινα; Το 1/3 των επιχειρήσεων έχει κλείσει από την κρίση και το 1/3 των επιχειρήσεων έχει κλείσει από την οικονομική αιμορραγία προς τα Σκόπια. Όλοι πάνε εκεί και ψωνίζουν και γι' αυτό έχουν κλείσει επιχειρήσεις. Βγήκαν στην ανεργία επιχειρηματίες και όλοι οι εργαζόμενοι στα καταστήματα. Προκαλώ και προσκαλώ όλα τα μέλη της επιτροπής - θα τους φιλοξενήσω εγώ, με δικά μου έξοδα - στη Φλώρινα να πάμε να συζητήσουμε με τους καταστηματάρχες, με τους εμπορικούς συλλόγους, με το ΕΒΕ, με τον Πρόεδρο, ο οποίος δεν πρόσκειται σε εμάς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, σας παρακαλώ. Είναι σοβαρό το θέμα.
Όλα είναι σοβαρά, αλλά υπάρχει και ο Κανονισμός.
Δεύτερον, ξέρετε πόση είναι η αιμορραγία; Τον χρόνο εκατόν πενήντα χιλιάδες αμάξια περνάνε από τη Φλώρινα προς την FYROM. Είναι 15 εκατομμύρια τουλάχιστον, με τις πιο επιεικείς εκτιμήσεις, χρήματα τα οποία μεταναστεύουν προς FYROM. Η μόνη ουρά από αυτούς που ακούγαμε, τους επενδυτές, που θα έρθουν από τα Σκόπια, είναι η ουρά των Ελλήνων, που έχουμε όταν θα μπουν στα Σκόπια και η ουρά όταν θα ξαναβγούν, για να γυρίσουν στα σπίτια τους. Είναι τρομακτικό! Ελάτε να ρωτήσετε τους επιχειρηματίες για το τι τραβάνε. Τρίτον…
Κύριε Αντωνιάδη, ευχαριστούμε.
Κυρία Πρόεδρε, σας παρακαλώ, ακούστε, γιατί δεν έχουν ακουστεί αυτά μέχρι τώρα.
Μα, τι λέτε τώρα;
Είναι σοβαρό.
Πέντε μήνες συζητούσαμε γι' αυτό.
Δεν έχει άλλος κανείς συμφέρον, όπως έχω εγώ. Στην Φλώρινα ανοίγει αυτό, κυρία Πρόεδρε.
Υπάρχουν και άλλοι Βουλευτές, κύριε συνάδελφε. Δεν είστε μόνο εσείς.
Δεν μιλάει κανένας άλλος.
Τα έχουν πει.
Δηλαδή, δεν μπορείτε να δείξετε ανοχή δύο λεπτά;
Τέλος πάντων, δεν θα κάνουμε διάλογο. Κατ' εξαίρεση, τρία λεπτά. Έχω κρατήσει ήδη ανεκτική στάση.
Αν αυτά που είπα έχουν ξανακουστεί, πείτε μου να σταματήσω. Ξέρει εδώ το Κοινοβούλιο τι πρόκειται να γίνει; Ξέρει τι θα γίνει στην Πέλλα;
Ναι.
Είναι απαράδεκτο αυτό που κάνετε. Σας λέω μόνο κάτι και γράψτε το: Στα επόμενα τρία χρόνια, ειδικά στην Πέλλα, που είναι μεγάλος νομός - η Φλώρινα έχει υποστεί την καταστροφή - θα κλαίμε με μαύρο δάκρυ. Έδεσσα, Σκύδρα και Γιαννιτσά θα κλείσει το ένα τρίτο των καταστημάτων, εξαιτίας αυτού του μεθοριακού σταθμού. Βάλτε δίπλα και τις τοποθετήσεις της κ. Τζάκρη και του άλλου του Βουλευτή. Αντωνιάδης! Και βάλτε με στην κεντρική πλατεία!
Μη λέτε ονόματα, γιατί η κ. Τζάκρη δεν είναι εδώ και δεν μπορεί να σας απαντήσει.
Αυτό κάνετε και δεν μας αφήνετε και να μιλήσουμε. Να είστε καλά!
Κυρία Πρόεδρε, τον λόγο, σας παρακαλώ.
Εντάξει, κύριε Αμανατίδη. Το έχουμε ξεχειλώσει ήδη πάρα πολύ. Είναι το άρθρο 108 και μιλάνε όσοι διαφωνούν. Τους άφησα, μιλήσανε στον όσο χρόνο θέλανε. Τώρα δεν χρειάζεται. Θα μιλήσει η κυρία Υπουργός. Εσείς είστε υπέρ, δεν μιλάτε.
Κυρία Πρόεδρε, ναι, αλλά μιλήσαν και Βουλευτές.
Ναι, αλλά εσείς είστε υπέρ.
Οι Κοινοβουλευτικοί Εκπρόσωποι μιλούν. Κυρία Πρόεδρε, θα ήθελα τον λόγο.
Μα, εγώ αρνήθηκα να δώσω το λόγο και στο Ποτάμι. Δεν περίμενα να υπάρχει τόσο…
Η Πλειοψηφία θα μείνει σιωπηλή; Ο Κοινοβουλευτικός Εκπρόσωπος πρέπει να μιλάει.
Μα, δεν είναι θέμα σιωπηλού παρατηρητή. Τώρα, επειδή είστε Κοινοβουλευτικός Εκπρόσωπος και έχετε δικαίωμα σε όλες τις διαδικασίες να ζητάτε τον λόγο, θα σας τον δώσω για πέντε λεπτά. Η Υπουργός έχει, επίσης, πέντε λεπτά και κανείς άλλος.
Κυρία Πρόεδρε… (δεν ακούστηκε)
Κυρία Λυμπεράκη, είστε Κοινοβουλευτική Εκπρόσωπος; Και ο ΣΥΡΙΖΑ ήταν υπέρ και ζητάει τον λόγο.
Κυρία Πρόεδρε, σας παρακαλώ. Κύριε Αμανατίδη, δεν σας δίνω τον λόγο.
Κυρία Πρόεδρε, μα δώσατε και σε Βουλευτή τον λόγο.
Τώρα δεν ξέρω γιατί σας άνοιξε η όρεξη. Κοιτάξτε, δεν έχετε εγγραφεί ως ομιλητές και δεν προβλέπεται η εγγραφή ομιλητών. Είναι γνωστό το άρθρο, με το οποίο κυρώνονται οι συμβάσεις. Δεν είστε πρωτάρηδες!
Κυρία Πρόεδρε, δώσατε σε Βουλευτές της Αντιπολίτευσης τον λόγο, θα δώσετε και στους Βουλευτές της Πλειοψηφίας. Ό,τι είναι ο κ. Αντωνιάδης, είμαι κι εγώ.
Θα απαντήσει η κυρία Υπουργός.
Κατ' εξαίρεση έδωσα τον λόγο, επειδή ήταν μόνο δύο. Αν ήξερα ότι θα είναι δέκα δύο, δεν θα τον έδινα, εννοείται.
Κυρία Πρόεδρε, θέλω και εγώ τον λόγο για δύο λεπτά.
Κυρία Πρόεδρε, θα ήθελα τον λόγο για δύο λεπτά για ένα θέμα πρωτότυπο.
Για να δούμε τι θα πείτε όλοι, ποιο είναι το πρωτότυπο.
Αυτό που θέλω να πω είναι βαθιά πολιτικό. Υπάρχει ο αυτοεγκλωβισμός της Νέας Δημοκρατίας και των συναδέλφων που την καταψηφίζουν. Και υπάρχει αυτοεγκλωβισμός, γιατί; Έχουν από τη μία μεριά τη θέση του Αντιπροέδρου του κόμματός τους, του Άδωνι Γεωργιάδη, όπου στην επιτροπή της Βουλής είπε ότι «εμείς καταψηφίζουμε οποιονδήποτε εφαρμοστικό νόμο έρχεται για τη Συμφωνία των Πρεσπών» και από την άλλη μεριά τη θέση του Προέδρου της Νέας Δημοκρατίας, ο οποίος έχει πει ότι «εμείς θα κάνουμε το παν έτσι ώστε οι αρνητικές συνέπειες της συμφωνίας να μην ισχύσουν». Και ερωτώ ευθέως τη Νέα Δημοκρατία: Οι δύο κυρώσεις αυτές έχουν αρνητικές επιπτώσεις για τη χώρα μας και σε ποια σημεία; Η άποψη του κ. Αντωνιάδη είναι βαθιά φοβική. Φοβούνται ότι θα τους πουν ότι «με αυτά τα πράγματα αναγνωρίζετε τη Συμφωνία των Πρεσπών». Και ερωτώ ξανά, γιατί από αυτό προκύπτει ένα δεύτερο ερώτημα: Θεωρεί η Νέα Δημοκρατία ότι είναι αντισυνταγματική η Συμφωνία των Πρεσπών; Όχι. Στην Ολομέλεια τοποθετήθηκε διαφορετικά. Άρα λοιπόν, να μην κρύβεται. Να πάρει θαρραλέα στάση και να πει την άποψή της. Σας ευχαριστώ πολύ.
Κυρία Λυμπεράκη, θέλετε τον λόγο;
Κυρία Πρόεδρε, τα είπαμε στην επιτροπή.
Εντάξει, το ξέρω, αλλά όλοι θέλουν να μιλάνε σήμερα. Λοιπόν, ο κ. Ξυδάκης έχει τον λόγο για δύο λεπτά.
Ευχαριστώ, κυρία Πρόεδρε, πάρα πολύ που μου δίνετε το λόγο. Ευχαριστώ τους συναδέλφους του ΚΙΝΑΛ που μετά τους δισταγμούς της επιτροπής προσφέρουν εδώ την ψήφο τους σε μια πολιτική ανοικτών συνόρων, φιλίας, συνεργασίας και ανάπτυξης στη Βαλκανική. Θέλω να απαντήσω στους φόβους των συναδέλφων από τη Νέα Δημοκρατία - όπως ευθαρσώς και πιστεύω ειλικρινά εξέφρασε ο κ. Αντωνιάδης - ότι οι Έλληνες της Μακεδονίας, της βορείου Ελλάδος, εδώ και πάρα πολλά χρόνια γνωρίζουν ότι τα σύνορα είναι ανοιχτά, κυκλοφορούν, πάνε και έρχονται. Όπως επίσης και ένα - ενάμισι εκατομμύριο πολίτες της Βορείου Μακεδονίας τακτικότατα, κάθε καλοκαίρι και πριν και εκτός καλοκαιρινής σεζόν, περνούν τα σύνορα και αφήνουν και αυτοί τον οβολό τους στην Ελλάδα. Αυτό σημαίνει γειτονία. Αυτό σημαίνει φιλικές, ειρηνικές σχέσεις ανάπτυξης και κατανόησης μεταξύ των γειτονικών κρατών. Βλέπουμε αντιρρητικές, απορριπτικές ψήφους σε μια σύμβαση, μια συμφωνία η οποία αναβαθμίζει τις διπλωματικές σχέσεις, διανοίγει διελεύσεις και έρχεται να ικανοποιήσει χρόνια αιτήματα του ελληνικού παραγωγικού πληθυσμού. Από ετών υπάρχουν αιτήματα ελληνικών βιομηχανιών και ελληνικών εταιρειών που έχουν εγκατεστημένα συμφέροντα και στις δύο πλευρές των συνόρων, για διευκόλυνση των διελεύσεων, για διευκόλυνση μιας άλλης συνοριακής πολιτικής ανοιχτής. Σε ό,τι αφορά τώρα τα θέματα που έθεσε με κάποιους τρόπους, εύσχημα, ο συνάδελφος κ. Κουμουτσάκος για το τι συμβαίνει στο Αιγαίο, στην Ανατολική Μεσόγειο, στις σχέσεις Ελλάδας και Τουρκίας, είναι σαφές ότι η στήριξη της Ελληνικής Δημοκρατίας προς την Κυπριακή Δημοκρατία είναι πλήρης, διαρκής και απροϋπόθετη. Δεν χρειάζεται να το επαναλαμβάνουμε. Μάλλον χρειάζεται να το επαναλαμβάνουμε. για να το ακούν οι συμπολίτες μας. Είναι, επίσης, γνωστό ότι σε αυτά τα τελευταία χρόνια από το 2015 έως σήμερα οι κυβερνήσεις της Αριστεράς επέδειξαν πρωτοφανή διπλωματική δραστηριότητα. Επέκτειναν την εξωτερική πολιτική σε πολλά πεδία και εμβάθυναν σε άλλα πεδία, στα οποία υπήρχαν καλές εκκινήσεις. Ανεκτήθη διπλωματικό κεφάλαιο και μέσα από την ολοκλήρωση της διαπραγμάτευσης και την έξοδο από το μνημόνιο. Ανακτήθηκε ένα μεγάλο μέρος του τρωθέντος κύρους της Ελληνικής Δημοκρατίας και του ελληνικού λαού από τις συκοφαντίες των λαϊκίστικων φυλλάδων της Ευρώπης και λαϊκιστών πολιτικών, που συκοφάντησαν τον ελληνικό λαό και ασέλγησαν συχνά - πυκνά και με αφορμή και το προσφυγικό και άλλες διπλωματικές πρωτοβουλίες που πήρε η Ελλάδα, η Ελλάδα αυτήν τη στιγμή μπορεί να μην είναι αρεστή σε κάποιους κύκλους ευρωπαϊκών κρατών, στους αντιδραστικούς κύκλους, αλλά λογαριάζουν την Ελλάδα, την σέβονται. Πρωτοστάτησε στις μεγάλες συμμαχίες και στην προοδευτική Ευρώπη και στη νότια Ευρώπη με ουσιαστικές παρεμβάσεις και εν τέλει, αυτοί που είναι εγκλωβισμένοι είναι οι άνθρωποι οι οποίοι εγκατέλειψαν τις πολιτικές τους θέσεις, τις πολιτικές επεξεργασίες πολλών ετών από διαδοχικές ελληνικές κυβερνήσεις και βρέθηκαν - για λόγους που οι ίδιοι καταλαβαίνουν, αλλά εμείς απ' έξω μπορούμε να τους εκλάβουμε ως ρηχή δημαγωγία - στα σκαλάκια της Πλατείας Συντάγματος, χωρίς καμμία πολιτική, διαψεύδοντας τον εαυτό τους, διαψεύδοντας τις διεθνείς διακηρύξεις, τους διεθνείς οργανισμούς, να δημαγωγούν μαζί με τα στοιχεία που έκαναν «ντου» εναντίον του ελληνικού Κοινοβουλίου, με ακραία στοιχεία, τα οποία ουδείς τα υιοθετεί, πλην κάποιων πολιτικών, οι οποίοι ήταν οι πρώτοι που υπέγραψαν για το όνομα της Μακεδονίας το 1991-1992. Αυτά είναι τα ιστορικά γεγονότα. Εύχομαι, όπως το ΚΙΝΑΛ υπερνικά τους δισταγμούς…
Μη διαστρέφετε τα όσα είπα.
…τους θεμιτούς και αποδεκτούς ενός συλλογισμού στην επιτροπή και τώρα αναπτύσσει ένα πολιτικό σκεπτικό, επικροτώ αυτή τη στάση. Είναι πολιτική στάση, με πολιτικά επιχειρήματα. Εύχομαι και οι άλλες πολιτικές δυνάμεις, οι οποίες βρέθηκαν στον αντίποδα των δικών τους θέσεων και των ελληνικών επεξεργασιών εξωτερικής πολιτικής, να καταλάβουν τι σημαίνει πολιτική ανοικτών συνόρων, πολιτική ανάπτυξης και πολιτική εστίασης των δυνάμεων της χώρας εκεί που πρέπει να κοιτάμε. Δεν είναι αντίπαλος η Βόρειος Μακεδονία. Δεν είναι αντίπαλοι αυτοί οι άνθρωποι, οι οποίοι αισθάνονται στην καρδιά τους Έλληνες και φιλέλληνες, άνθρωποι με τους οποίους ζούμε και θα ζούμε τα επόμενα χρόνια. Αλλού είναι η ανησυχία, αλλού είναι οι κίνδυνοι, εκεί πρέπει να επικεντρωθούμε και εκεί είμαστε επικεντρωμένοι. Ευχαριστώ πολύ, κυρία Πρόεδρε, για την ανοχή σας.
Κυρία Πρόεδρε, ζητώ τον λόγο για δυο λεπτά.
Κύριε Κεφαλογιάννη, για να συνεννοηθούμε, από τη Νέα Δημοκρατία πήραν τρεις ομιλητές τον λόγο. Δηλαδή, όποιος περνά θα μιλά; Δεν γίνεται αυτό.
Κυρία Πρόεδρε, ως Κοινοβουλευτικός Εκπρόσωπος ζητώ τον λόγο για δύο λεπτά.
Να πείτε κάτι και σε αυτό, που δεν το είπαν οι συνάδελφοί σας;
Βεβαίως και για να απαντήσω και στον κ. Ξυδάκη. Το ζητώ για την ισότητα των όπλων, κυρία Πρόεδρε.
Εντάξει, δεν μπορώ πλέον να το ελέγξω αυτό. Εσείς, κύριε Καρρά, δεν είστε Κοινοβουλευτικός.
Είμαι εισηγητής.
Ως εισηγητής μιλήσατε και με το παραπάνω.
Κυρία Πρόεδρε, ξέρετε ότι, όταν μιλώ, είμαι τηλεγραφικός όσον αφορά τον χρόνο μου.
Κύριε Κεφαλογιάννη, έχετε τον λόγο. Πείτε τα τηλεγραφικώς, για να τα δούμε.
Κατ' αρχάς, θα ξεκινήσω με δύο παρατηρήσεις σε σχέση με αυτά που άκουσα από τον συνάδελφο κ. Ξυδάκη, ο οποίος εν τη ρύμη του λόγου του είπε ότι πράγματι εδώ και πάρα πολλά χρόνια υπήρχε η πολιτική ανοιχτών συνόρων μεταξύ των δύο χωρών. Νομίζω ότι μας δημιουργούνται εύλογα ερωτήματα και εν τέλει καταρρίπτεται και ένα από τα βασικά επιχειρήματα της Κυβέρνησης ΣΥΡΙΖΑ για το καλό της Συμφωνίας των Πρεσπών. Εάν πράγματι και όντως έτσι ήταν η πολιτική των ανοιχτών συνόρων, τότε αντιλαμβανόμαστε όλοι ότι για τη Συμφωνία των Πρεσπών ένα από τα βασικά επιχειρήματα της Κυβέρνησης, ότι δήθεν αυτή θα δημιουργήσει καλύτερες συνθήκες, καταρρίπτεται. Κατά δεύτερον, άκουσα για άλλη μια φορά - με έναν εύσχημο τρόπο το έθεσε ο κ. Ξυδάκης - περί συμπόρευσης κάποιων δυνάμεων όσον αφορά το συγκεκριμένο ζήτημα με τη Χρυσή Αυγή. Θυμίζω ότι ο ΣΥΡΙΖΑ σε πάρα πολλές των περιπτώσεων πολιτικά συμπορεύτηκε με τη Χρυσή Αυγή, όπως τον Δεκέμβριο του 2014, όταν δεν υπερψήφισαν τότε για Πρόεδρο της Δημοκρατίας τον κ. Δήμα. Συμπορεύτηκαν μαζί στο δημοψήφισμα του Ιουλίου του 2015, συμπορεύτηκαν μαζί όταν Βουλευτές από τον ΣΥΡΙΖΑ, από τους Ανεξάρτητους Έλληνες και από τη Χρυσή Αυγή, μόνο αυτοί παραστάθηκαν στη συνεδρίαση της Επιτροπής Εξωτερικών και Άμυνας στο Καστελόριζο τον Δεκέμβριο του 2016. Υπήρχε μια περίεργη, επίσης, σύμπτωση στην υπερψήφιση της κ. Θάνου ως Προέδρου της Επιτροπής Ανταγωνισμού.
Δεν χρειάζονταν οι ψήφοι της Χρυσής Αυγής, για να εκλεγεί.
Αφήστε, δεν έχουν νόημα όλα αυτά.
Τα fake news των σκανδαλοθηρικών sites θα επαναλαμβάνετε;
Μισό λεπτό, κύριε Ξυδάκη. Ανοίξατε ένα θέμα…
Τώρα θα μετράμε σε πόσα νομοσχέδια έχετε ψηφίσει μαζί; Κύριε Κεφαλογιάννη, είπαμε προεκλογική περίοδος, αλλά μην το ευτελίσουμε εντελώς.
Ανοίξατε ένα θέμα…
Το 61% του δημοψηφίσματος ήταν χρυσαυγίτες;
Ανοίξατε ένα θέμα, δεν το άνοιξα εγώ και οφείλονται κάποιες απαντήσεις.
Δεν άνοιξα κανένα θέμα.
Εάν πάμε σ' αυτήν τη λογική μπορώ να σας πω πλείστες των περιπτώσεων που υπήρχε αυτή η συμπόρευση. Κλείνω με τα του νομοσχεδίου. Θα πω ότι στην ουσία πρόκειται για μια προχειρότητα, μια βιασύνη νομοθέτησης. Για τις πολιτικές σκοπιμότητες μίλησαν τόσο ο κ. Κουμουτσάκος, ο εισηγητής μας, όσο και ο κ. Αθανασίου, αλλά θέλω να επισημάνω, κυρία Πρόεδρε, δυο πράγματα, εάν δει κανείς, για παράδειγμα, το σχέδιο νόμου που αφορά τους Πρόμαχους και το Μάιντεν. Γιατί, ξέρετε, η βασική μας αποστολή εδώ πέρα είναι να είμαστε νομοθέτες και πρέπει να βλέπουμε και την αρτιότητα των νομοθετημάτων. Ξεκινά κανείς, διαβάζει το πρώτο άρθρο, τελειώνει το άρθρο 1 που λέει για το κείμενο της συμφωνίας και όταν πάει να κοιτάξει κανείς το κείμενο της συμφωνίας, δεν υπάρχει συμφωνία, αλλά υπάρχει μετά το κείμενο του νομοθετήματος. Εάν πάει κανείς στην έκθεση του Γενικού Λογιστηρίου του Κράτους, σε πλείστες των περιπτώσεων θα δει ότι δεν υπάρχει συγκεκριμένη αναφορά σε δαπάνες που δημιουργούνται απ' αυτήν τη συμφωνία. Το ίδιο ισχύει, βεβαίως, και για το άλλο σχέδιο νόμου, που επίσης στην έκθεση του Γενικού Λογιστηρίου του Κράτους δεν υπάρχει συγκεκριμένη αναφορά σε δαπάνες οι οποίες προκαλούνται.
Θα τα πληρώσει η Βόρεια Μακεδονία τα φυλάκια;
Όχι, αναφέρομαι όσον αφορά τα έξοδα τα οποία θα έχουν οι σταθμοί από την πλευρά της ελληνικής επικράτειας. Το λέω αυτό και κλείνω με αυτό, διότι φαίνεται για άλλη μια φορά ότι θέλετε να φέρετε αυτά τα δυο νομοθετήματα άρον - άρον, λίγες μέρες πριν από τις εκλογές, για τις πολιτικές σκοπιμότητες, στις οποίες αναφέρθηκαν και οι συνάδελφοι και δυστυχώς, ακόμα και σ' ένα τόσο μικρό νομοθέτημα σε έκταση υπάρχουν τόσες πολλές προχειρότητες. Ευχαριστώ πολύ.
Κυρία Πρόεδρε, ζητώ τον λόγο.
Κυρία Πρόεδρε, θα μου δώσετε τον λόγο επί του Κανονισμού.
Όχι, όχι. Τελείωσε! Έχετε εκμεταλλευτεί την ανεκτικότητά μου. Είστε εισηγητής, δεν έχετε το δικαίωμα δευτερολογίας. Το ίδιο και εσείς. Τέλος!
Παραβιάζετε τον Κανονισμό, κυρία Πρόεδρε.
Θα δώσω τον λόγο στην Υπουργό Εξωτερικών.
Θα πάρω τον λόγο επί προσωπικού μετά.
Όχι, όχι. Μετανιώνω για τη διαδικασία που κράτησα. Τελείωσε, δεν ακούω κανέναν! Κυρία Υπουργέ, έχετε τον λόγο για πέντε λεπτά.
Επειδή έχω μόνο πέντε λεπτά, ήδη μετράει ο χρόνος μου και σας παρακαλώ μην μου τρώτε τον χρόνο.
Μετά την Υπουργό, θα πάρω τον λόγο επί προσωπικού. Το δικαιούμαι βάσει Κανονισμού.
Ποιο είναι το προσωπικό;
Δεν υπάρχει σ' αυτήν τη διαδικασία προσωπικό. Αφήστε τα, δεν θα πάρετε τον λόγο για κανέναν λόγο! Κυρία Υπουργέ, έχετε τον λόγο.
Κυρία Πρόεδρε, κυρίες και κύριοι συνάδελφοι, κατ' αρχάς θα ζητήσω συγγνώμη για την μικρή καθυστέρηση στην άφιξή μου. Δεν οφειλόταν σε προσπάθεια απόδρασής μου, επειδή είναι σε αποδρομή η Κυβέρνηση κατά τον κ. Κουμουτσάκο, αλλά έπρεπε να γίνουν κάποιες συνομιλίες σε σχέση με αυτό που προέκυψε με το Ηνωμένο Βασίλειο. Θα ήθελα να πω ότι σήμερα, όπως και αύριο και θα εξηγήσω για αύριο, αλλά και από εδώ και πέρα βλέπουμε ποια είναι η έμπρακτη ωφέλεια της Συμφωνίας των Πρεσπών. Αφού περάσαμε επί μήνες και μήνες να μιλάμε για μια Συμφωνία των Πρεσπών που δίνει αυτό, δίνει εκείνο και το άλλο, έφτασε επιτέλους ο καιρός να δούμε στην πράξη ότι η πατρίδα είναι οι άνθρωποί της, οι τοπικές κοινωνίες και αυτά που έχουν απόλυτη ανάγκη. Αυτό συζητάμε σήμερα. Δεν ήρθαν από τον ουρανό αυτό το νομοσχέδιο και αυτές οι συμφωνίες. Ίσα - ίσα, είχα μεγάλη πίεση από τις τοπικές κοινωνίες, για να έρθει το νομοθέτημα πριν από το Πάσχα και ενώ τους το είχα υποσχεθεί και ζητώ συγγνώμη, δεν προλάβαμε, γιατί η νομοθετική διαδικασία έχει τους χρόνους της και δεν προλάβαμε. Ήταν άμεση απαίτηση των τοπικών κοινωνιών. Ακούστηκε εδώ ότι με το πλαίσιο που είχαμε πριν και χωρίς τη Συμφωνία των Πρεσπών θα μπορούσαν να ανοίξουν διασυνοριακοί οδοί, θα μπορούσαν να γίνουν όλα αυτά. Δυστυχώς όχι, και το λέω κατηγορηματικά. Το πλαίσιο το οποίο όριζε τις διμερείς μας σχέσεις μέχρι την ψήφιση της Συμφωνίας των Πρεσπών ήταν αυτό της Ελληνικής Δημοκρατίας με την τότε Γιουγκοσλαβία του 1959, κύριε Κουμουτσάκο. Έχουμε ανοίξει άπειρους διασυνοριακούς δρόμους με τη Βουλγαρία και την Αλβανία. Δεν ανοίξαμε κανέναν με τη Βόρεια Μακεδονία. Δεν μπορέσαμε να ανανεώσουμε και να επικαιροποιήσουμε το θεσμικό πλαίσιο που διέπει τις σχέσεις των δύο χωρών. Και ξέρετε γιατί; Είναι πάρα πολύ απλό. Δεν ήρθε ποτέ κανένα νομοθέτημα στην ελληνική Βουλή που να αφορά τις δύο χώρες μας. Γιατί; Διότι υπήρχε το πρόβλημα του ονοματολογικού. Μία ήρθε, υπάρχει η Ενδιάμεση Συμφωνία του 1995, που στο άρθρο 19 προβλέπει τη διάνοιξη διασυνοριακού δρόμου στον Λαιμό. Στις Πρέσπες δεν μπόρεσε να έρθει, διότι σε αυτά που αναφέρονται στην Ενδιάμεση Συμφωνία δεν αναγράφονται ονόματα. Ήταν Μέρος Πρώτο, Μέρος Δεύτερο. Δεν μπορούσε να έρθει στη Βουλή. Ένα νομοθέτημα έχει έρθει στη Βουλή, μόνο το Σύμφωνο Σταθερότητας της Βόρειας Μακεδονίας, τότε ΠΓΔΜ, για την Ευρωπαϊκή Ένωση. Απολύτως τίποτε άλλο. Δεν μπορούσε να έρθει. Άρα, είχαμε ένα πλαίσιο διμερών επαφών το οποίο είχε μείνει στο 1959. Αδίκως οι κάτοικοι της περιοχής της Φλώρινας φώναζαν φορείς από το 1967, που έκλεισε ο διασυνοριακός δρόμος στην περιοχή Λαιμού. Φώναζαν και έχουν κάνει άπειρα διαβήματα για να ανοίξει αυτή η οδός. Δεν μπορούσε να ανοίξει και δεν άνοιξε. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού]] Θα μου δώσετε λίγο χρόνο, κυρία Πρόεδρε, γιατί μου κάνανε ερωτήσεις και πρέπει να απαντήσω. Η Συμφωνία των Πρεσπών έλυσε τα χέρια και της ελληνικής πολιτείας και της Δημοκρατίας της Βόρειας Μακεδονίας. Άρα, χρειαζόταν η Συμφωνία των Πρεσπών. Κι ένα δεύτερο σημείο, επειδή λέμε συνέχεια «Δεν το θέλει το 80% του ελληνικού λαού». Λοιπόν, επειδή η έμπρακτη εφαρμογή της συμφωνίας θα δείξει τι ακριβώς είναι η συμφωνία, για αυτό έχουμε και αυτές τις αντιδράσεις εδώ τύπου «όχι, δεν χρειαζόταν» κ.λπ.. Να σας πω ένα απλό παράδειγμα που το είπα και χθες στην επιτροπή; Η Παμμακεδονική Ομοσπονδία Καναδά ήταν εναντίον της Συμφωνίας των Πρεσπών, όπως και οι περισσότερες μακεδονικές οργανώσεις των ομογενών μας στο εξωτερικό. Ξέρετε ποια συμφωνία χρησιμοποίησαν για να αντικρούσουν επιχειρήματα άλλων οργανώσεων της διασποράς της Βόρειας Μακεδονίας που χρησιμοποιούσαν σήματα, αρχαιοελληνικά εμβλήματα και άλλα; Τη Συμφωνία των Πρεσπών, γιατί αυτή άρχισε να λύνει θέματα. Επειδή με ρώτησε χθες ο κ. Κουμουτσάκος στην επιτροπή, αύριο συνεδριάζει για πρώτη φορά η επιτροπή που έχει οριστεί υπό την αιγίδα του Υπουργείου Εξωτερικών για τα θέματα των εμπορικών σημάτων, εμπορικών ονομασιών κ.λπ.. Συνεδριάζει για πρώτη φορά στη Θεσσαλονίκη και εκεί τίθενται θέματα από τους επιχειρηματίες και των δύο πλευρών που έμεναν άλυτα, μέχρι να υπογραφεί η Συμφωνία των Πρεσπών. Θέλω να πω και για το Λαιμό κυρίως, για τις Πρέσπες, επειδή είπα στην αρχή ότι πατρίδα είναι οι άνθρωποι και η γη που κατοικούν αυτοί οι άνθρωποι και που θέλουν να αναπτυχθούν σε αυτή τη γη και να μη φύγουν από αυτή τη γη. Ξέρουμε όλοι πάρα πολύ καλά ότι ενώ στην Ευρώπη ξεκίνησαν ήδη από το 1958 αυτές οι ευρωπεριοχές, που είναι περιοχές διασυνοριακές, που οδηγούν στην ανάπτυξη των τοπικών κοινωνιών γύρω από τα σύνορα, που ευνοούν την προστασία του οικοσυστήματος, όπως έχουν οι Πρέσπες από τα μοναδικά οικοσυστήματα, που προωθούν τη συνεργασία, τη συμφιλίωση κ.λπ., στην Ελλάδα το Πάρκο Ειρήνης στις Πρέσπες έγινε το 2000 ή 2001 επί Σημίτη, αν δεν κάνω λάθος. Δεν μπόρεσε να αναπτυχθεί όσο θα έπρεπε, λόγω της έλλειψης διασυνοριακού δρόμου. Είχα την ευτυχία σήμερα να λάβω από την Ευρωπαϊκή Επιτροπή έγκριση μελέτης για την ανάπτυξη της περιοχής των Πρεσπών, που - χάρη στη συμφωνία - θα μπορέσει να αναπτυχθεί αυτή η διασυνοριακή σύνδεση. Όμως, επειδή αναφέρατε για τα φυτοφάρμακα κ.λπ. και επειδή είπα στην αρχή για το θεσμικό πλαίσιο και μου είπατε «Αυτές οι επιτροπές τι είναι;» και «Δεν προβλέπεται», τις έχω εδώ τις επιτροπές. Έχω, δηλαδή, τις συμφωνίες έτσι όπως υπογράφηκαν και σε ποια άρθρα προβλέπεται, βάσει του Ενωσιακού Δικαίου, και για τη φυτοϋγιεινή και για την προστασία του περιβάλλοντος και για τα τελωνεία και για την Αστυνομία. Εδώ είναι. Νομίζω ότι θα έπρεπε να σας είχαν εγχειριστεί μαζί με το νομοσχέδιο. Δεν ξέρω αν τις έχετε, αλλά αν δεν τις έχετε, υπάρχουν εδώ και μπορούν να φωτοτυπηθούν, για να δείτε κιόλας τι εργασίες θα κάνουν αυτές οι επιτροπές που έχουν οριστεί. Όσο για τη χρηματοδότηση, αναφέρεται στο νομοσχέδιο ότι θα είναι από ευρωπαϊκά προγράμματα. Θέλω, όμως, να γίνω πιο συγκεκριμένη. Ήδη για τον Λαιμό στη Φλώρινα έχουν δεσμευτεί 4 εκατομμύρια ευρώ από το Πρόγραμμα «INTERREG», το οποίο θα προχωρήσει τις εργασίες και 40 εκατομμύρια ευρώ, τα οποία έχουν μείνει από την Εγνατία Οδό, για την περιοχή της Πέλλας. Εν τω μεταξύ, επειδή είχε έρθει ο δήμαρχος Πρεσπών και ο αντιπεριφερειάρχης Δυτικής Μακεδονίας στο γραφείο μου και με είχαν δει και με είχαν πιέσει πριν από το Πάσχα να νομοθετηθεί η συμφωνία για τη διασυνοριακή οδό, μου είχαν πει ότι η περιφέρεια αναλαμβάνει τα έξοδα που χρειάζονται για να προχωρήσει αυτό το έργο. Είναι ένα αναπτυξιακό έργο - εκτός από όλα τα άλλα - και στις δύο περιπτώσεις, και στην Πέλλα και στη Φλώρινα. Θα ήθελα να κλείσω με ένα θέμα για την Τουρκία, επειδή είπε ο κ. Κουμουτσάκος κάτι και πραγματικά δεν θέλω να το αφήσω αναπάντητο. Συμφωνούμε όλοι και η Κυβέρνηση με τον πλέον κατηγορηματικό τρόπο και διά στόματος Πρωθυπουργού και διά στόματος Υπουργού Εξωτερικών και Υπουργού Εθνικής Άμυνας έχει τοποθετηθεί για το θέμα της Τουρκίας και τις προκλητικές της δραστηριότητες στην ανατολική Μεσόγειο και ειδικά στην περιοχή της ΑΟΖ της Κύπρου. Και έχει τοποθετηθεί εμμένοντας πάντα στο θέμα της τήρησης του Διεθνούς Δικαίου, των διεθνών συνθηκών και των συνομιλιών. Γιατί στρατηγική επιλογή της χώρας διαχρονικά είναι η ειρήνη και σε αυτό προσπαθεί να φέρει τη γείτονα χώρα, χωρίς βέβαια - σε καμμία περίπτωση - να δείχνει ότι δεν έχει και ικανότητα αποτροπής. Θέλω, όμως, κύριε Κουμουτσάκο, ειλικρινά να ρωτήσω: Τονίζετε και προειδοποιείτε για ποιο πράγμα ακριβώς; Να μην προχωρήσει η χώρα; Δηλαδή, η Κυβέρνηση αυτή θεωρείται μειωμένης ευθύνης ή μειωμένης εθνικής ευθύνης; Κάθε κυβέρνηση δημοκρατικά εκλεγμένη αυτής της χώρας για ζητήματα, που αφορούν θέματα εξωτερικής πολιτικής και εθνικά θέματα - όλοι νομίζω ομονοούμε σε αυτό - έχει και την ευθύνη και την ισχύ μέχρι την τελευταία στιγμή να νομοθετεί και να κάνει αυτό, που η εντολή του ελληνικού λαού της έχει δώσει. Ελπίζω να μην εννοείτε για πράγματα που έχετε ενημερωθεί πολλές φορές από το Εθνικό Συμβούλιο Εξωτερικής Πολιτικής, δηλαδή αν έχει ή δεν έχει δικαίωμα η χώρα να επεκτείνει τα χωρικά της ύδατα στο Ιόνιο Πέλαγος, ειδικά όταν έχει συνομιλήσει και τα έχει βρει με τους γείτονες, τους οποίους τους αφορά το θέμα. Εγώ θεωρώ - το είπα και χθες - ότι δεν πρέπει να υπάρχει πλειοδοσία σε εθνικά θέματα. Χαίρομαι πάρα πολύ, παρ' όλα αυτά, που κατορθώνουμε μετά το 1967 να ανοίξουμε, επιτέλους, τον διασυνοριακό δρόμο στη Φλώρινα, ανάμεσα στον Λαιμό και τη Μάρκοβα Νόγκα και στην Πέλλα - που δεν υπήρχε ποτέ - ανάμεσα στους Προμάχους και το Μάιντεν. Ευχαριστώ πολύ.
Ευχαριστούμε, κυρία Υπουργέ.
Κυρία Πρόεδρε, μπορώ να έχω τον λόγο;
Κυρία Πρόεδρε, μπορώ να πάρω τον λόγο;
Δεν υπάρχει δυνατότητα. Τελείωσε, όχι.
Θα ήθελα να κάνω μόνο μια παρατήρηση ουσίας. Είναι το άρθρο 14 και το άρθρο 26 της Ενδιάμεσης Συμφωνίας, κυρία Υπουργέ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Βαμβακοπούλου Χανίων. Η Βουλή τούς καλωσορίζει.
Κυρία Πρόεδρε, μπορώ να έχω τον λόγο επί προσωπικού;
Σας είπα, κύριε Παππά, ότι δεν έχετε τον λόγο.
Έχω δικαίωμα να πάρω τον λόγο για ένα λεπτό να εξηγήσω το προσωπικό.
Όχι, δεν έχετε κανένα δικαίωμα. Είπατε εσείς τόσα προσωπικά εναντίον όλων, που θα ήμασταν εδώ μέχρι τις 20.00΄ η ώρα!
Εγώ ζητάω τον λόγο όμως. Δώστε μου τη δυνατότητα να σας πω ποιο είναι το προσωπικό.
Όχι, δεν σας τον δίνω. Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση συνοριακού σημείου διέλευσης στην περιοχή της Λίμνης Πρέσπας και άλλες διατάξεις». Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, έξι άρθρα, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση συνοριακού σημείου διέλευσης στην περιοχή της Λίμνης Πρέσπας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και επί των άρθρων του σχεδίου νόμου: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση νέου συνοριακού σημείου διέλευσης ανάμεσα στις δύο χώρες, το οποίο θα συνδέει τους Προμάχους, στην Ελληνική Δημοκρατία και το Μάιντεν (Majden) στη Δημοκρατία της Βόρειας Μακεδονίας». Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δύο άρθρα, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, το ακροτελεύτιο άρθρο καθώς και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση νέου συνοριακού σημείου διέλευσης ανάμεσα στις δύο χώρες, το οποίο θα συνδέει τους Προμάχους, στην Ελληνική Δημοκρατία και το Μάιντεν (Majden) στη Δημοκρατία της Βόρειας Μακεδονίας», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.45΄ λύεται η συνεδρίαση για αύριο, ημέρα Πέμπτη 16 Μαΐου 2019 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων, β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννόπουλου», γ) αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ. Θεοδώρου Φορτσάκη, Νικολάου Φίλη και Αριστείδη Φωκά, καθώς και δ) εκλογή Αντιπροέδρου της Βουλής των Ελλήνων.